Video ‘rebus katak’: PEMBELA buat enam laporan polis

BANGI, 18 Ramadan 1442H, Jumaat – Sebagai langkah permulaan, Pertubuhan-Pertubuhan Pembela Islam (PEMBELA) membuat enam laporan polis berhubung rakaman suara tular Ketua Biskop (Archbishop) Kuala Lumpur, Julien Leow, baru-baru ini.

Laporan itu dibuat bagi menggesa pihak berkuasa menyiasat perkara berkenaan kerana dibimbangi mendatangkan kemudaratan kepada agama, bangsa dan negara pada masa akan datang.

Pihaknya menjangkakan lebih ramai lagi NGO lain membuat laporan polis berhubung isu tersebut, katanya dalam satu kenyataan di Facebook.

“Alhamdulillah kami dari NGO-NGO Islam telah tampil membuat laporan polis di IPD Kajang malam tadi.

“Wakil dari pihak PEMBELA pada malam ini diketuai oleh Naib Pengerusi, Ustaz Masridzi Sat. Sebanyak 6 laporan polis dibuat.

“Ini baru langkah permulaan, kerana kita jangka lebih banyak dan ramai lagi sahabat-sahabat NGO lain membuat laporan polis di tempat masing-masing dalam isu ucapan Ketua Biskop Katolik Kuala Lumpur, Julien Leow ‘merebus umat Islam seperti merebus katak’ ini,” katanya.

Dalam perkembangan sama, PEMBELA berharap pihak berkuasa dapat mengambil tindakan segera.

“Kita berharap agar pihak polis dan Kementerian Dalam Negeri dapat segera bertindak menyiasat dan membongkar agenda mereka.

“Ini kerana kita bimbang perkara-perkara buruk yang akan berlaku pada masa hadapan pada agama, bangsa dan tanah air kita,” katanya.

Sebelum ini, tular video ucapan Julien mengenai agenda 25 tahunnya untuk ‘merebus umat Islam seperti merebus katak’.

Bagaimanapun ada pihak termasuk orang Melayu tampil mempertahankan bahawa ianya adalah palsu.

Selain itu, sebuah pertubuhan bukan kerajaan (NGO) Katolik dalam satu kenyataan pula mendakwa, suntingan rakaman pada 2014 berkenaan adalah di luar konteks.


PEMBINA, Yayasan Maghfirah lancar tabung bantu mahasiswa terjejas

BANGI, 16 Safar 1442H, Ahad – Persatuan Belia Islam Nasional (PEMBINA) dengan kerjasama Yayasan Maghfirah melancarkan Tabung Bantuan Mahasiswa bagi membantu mereka yang terjejas ekoran penangguhan pendaftaran kemasukan ke Institusi Pengajian Tinggi (IPT).

Tabung ini menyasarkan untuk membantu mahasiswa yang yang memerlukan bantuan pengangkutan (pergi atau pulang), penginapan, makanan mahupun khidmat kaunseling.

Mereka berkata, bantuan ini diberikan kepada 500 mahasiswa dengan anggaran kutipan sebanyak RM70,000.

“Pengumuman KPT untuk menangguhkan sesi pendaftaran secara fizikal/bersemuka sememangnya memberi kesan kepada rata-rata mahasiswa baharu sesi 2020/2021.

“Mereka yang dijadualkan masuk pada awal Oktober ini kebanyakannya telah melakukan persiapan termasuklah pembayaran kos seperti yuran kolej, sewa rumah, kos perjalanan, tambang pengangkutan dan sebagainya.

“Atas sebab itu, PEMBINA dan Yayasan Maghfirah mengambil tanggungjawab untuk meringankan beban mahasiswa yang terjejas dengan mewujudkan tabung khas kecemasan untuk mahasiswa tersebut,” katanya.

Sehubungan itu, mahasiswa yang ingin mendapatkan bantuan boleh mengisi Borang Pemakluman Bantuan di pautan https://forms.gle/LG3Xqys4bJGVDvmD9.

Manakala orang ramai yang ingin menyalurkan sumbangan boleh terus ke akaun Yayasan Maghfirah di CIMB Bank: 8603 2214 27 dan Maybank: 5622 6355 2802

Untuk sebarang pertanyaan boleh menghubungi Saudara Syafiq (Yayasan Maghfirah) di talian 01135389575, dan Bendahari Pusat Pembina, Saudara Farouk di talian 0186640677.


Kenaikan gaji penjawat awam antara 8 janji manifesto calon Pejuang Putrajaya

Oleh Ainul Illia Meor Suzurudin

PUTRAJAYA, 14 Rabiulakhir 1444H, Rabu – Calon Pejuang Parlimen P125 Putrajaya, Datuk Mohd Rosli Ramli bertekad untuk menjadikan Putrajaya sebagai bandar rujukan bukan sahaja di Asia Tenggara, malah di peringkat dunia.

Hasrat itu menjadi asas utama dalam 8 jaminan manifestonya bertemakan ‘Yang Bekerja’ seperti diumumkan, hari ini.

Berhasrat menjadikan Putrajaya sebagai sebuah bandar pintar, Mohd Rosli mahu meningkatkan efisiensi lalu lintas dan lampu trafik berteknologi kecerdasan buatan atau lebih dikenali sebagai artificial intelligence (AI) dan Internet Kebendaan (IoT).

“Ini bandar berprestij, sepatutnya sistem di traffic light seperti itu sudah lama dibuat. Ini tidak, kereta terpaksa berhenti lama, walaupun tiada kereta di lorong lain,” katanya dalam kenyataan, hari ini.

Kedua, Mohd Rosli mahu berusaha menyelaras kenaikan gaji penjawat awam dengan kadar nilaian inflasi masa kini.

Ini kerana, gaji penjawat awam telah lama tidak dikaji dan diselaraskan, malah kali terakhir berlaku perubahan gaji penjawat awam adalah pada tahun 2011-2013.

Penyelarasan gaji ini juga, katanya, akan membantu penjawat awam yang tersepit dengan kos sara hidup yang semakin meninggi dan mencengkam.

“Saya dulu lama berada dalam pentadbiran, saya bekas Pegawai Tadbir Diplomatik, saya amat memahami,” katanya.

Ketiga, beliau menawarkan kepada warga Putrajaya untuk menambah peruntukan bajet bagi penyelenggaraan kuarters, yang sekian lama tidak selesai.

“Saya llihat apabila bertemu dengan penghuni kuarters, mereka mengadu semakin banyak kuarters terabai dan tidak diselenggara dengan pelbagai alasan,” katanya.

Manakala yang keempat, Mohd Rosli menyatakan akan berusaha untuk menambah bilangan pusat transit anak-anak sewaktu transisi sekolah pagi dan kelas petang.

“Saya faham kebimbangan ibu bapa yang risau keselamatan anak-anak antara sesi sekolah pagi dan petang. Jadi seharusnya, anak-anak diberikan kemudahan pusat transit yang lebih banyak dengan kadar bayaran berpatutan,” katanya.

Sementara itu, beliau turut mendengar banyak keluhan peniaga yang bergelut dengan kadar sewaan premis perniagaan yang mencecah ribuan ringgit.

“Antara lain saya dengar bahawa anak-anak muda yang ingin berkahwin namun kos dewan perkahwinan yang sangat tinggi membebankan mereka.

“Jadi, manifesto saya yang kelima ialah mengurangkan kadar sewaan premis perniagaan dan dewan perkahwinan sebanyak 20 peratus bagi kedua-dua jenis premis, untuk meringankan beban kewangan yang ditanggung mereka,” katanya.

Manifestonya yang keenam pula adalah mahu menaikkan potensi pelancongan Putrajaya sebagai pusat kepada makanan tradisional Malaysia.

Katanya, makanan tradisional ini seharusnya diangkat seiring Putrajaya sebagai mercu Malaysia.

“Saya akan membangunkan Pusat Makanan Tradisional Malaysia di Putrajaya ini seterusnya membuka ruang pelancongan dan ruang pekerjaan baharu untuk anak-anak Putrajaya,” katanya.

Dalam pada itu, membangunkan perpustakaan Tamadun Bangsa di Putrajaya menjadi manifesto ketujuh Mohd Rosli.

“Seharusnya di sebuah bandar yang utama seperti Putrajaya ini mempunyai pusat keilmuan setaraf Perpustakaan Alexandria, Library of Congress, Vatican Library yang menjadi pusat keilmuan penyelidik antarabangsa dan juga mercu baharu Putrajaya.

“Dan yang terakhir sekali kelapan, penyelesaian kepada isu tempat letak kereta dan pengangkutan awam. Kita sangat bertekad untuk menambah baik pengangkutan awam terutamanya bas dan monorail yang tergendala lama.

“Bas tak banyak, tak sampai tepat waktu, itu punca warga Putrajaya tak minat untuk naik. Kita akan berusaha menyelesaikan masalah kekerapan bas ini,” katanya.

Mohd Rosli berkata, pihaknya menekankan kewibawaan dan integriti dalam melaksanakan manifesto ini.

“Kita tidak mahu menabur janji banyak-banyak, tapi tak siap. Kita nak sama-sama jadi Yang Bekerja untuk Putrajaya.

“Saya akan pastikan bandar Putrajaya pada masa hadapan menjadi lebih unggul dan disayangi semua. Izinkan saya untuk ke Parlimen Putrajaya!,” katanya.

Pada masa sama, Mohd Rosli turut menyatakan beliau berbesar hati sekiranya mana-mana media boleh menganjurkan debat tiga penjuru bersama lawannya termasuk Datuk Seri Tengku Adnan Tengku Mansor dan Datuk Dr Mohd Radzi Jidin bagi membincangkan tawaran kepada rakyat Putrajaya.

“Saya bersedia!,” katanya dengan penuh semangat.


Rumah terbuka: Kerajaan Pusat hanya terlibat di tiga negeri

PUTRAJAYA, 7 Syawal 1444H, Jumaat – Kerajaan Persekutuan hanya terlibat dalam penganjuran majlis Rumah Terbuka Malaysia MADANI Bersama YAB Perdana Menteri 2023 di tiga negeri sahaja iaitu Kedah, Kelantan dan Terengganu, demikian menurut Jabatan Perdana Menteri (JPM).

JPM dalam kenyataan hari ini memaklumkan, penganjuran majlis rumah terbuka di Pulau Pinang, Negeri Sembilan dan Selangor pula dianjurkan oleh kerajaan negeri masing-masing.

“Selaras dengan konsep Malaysia MADANI, penganjuran kali ini adalah dengan kerjasama strategik kerajaan negeri selain kementerian peneraju yang turut dilantik bagi membantu pelaksanaan majlis,” menurut kenyataan itu.

Menurut JPM, Rumah Terbuka Malaysia MADANI Bersama YAB Perdana Menteri 2023 itu memberi ruang dan peluang kepada Perdana Menteri dan anggota Jemaah Menteri menyantuni rakyat yang sebelum ini tidak pernah berpeluang meraikan sambutan Aidilfitri bersama pemimpin negara kerana kesukaran untuk berkunjung ke Seri Perdana.

JPM berkata, rumah terbuka di tiga negeri anjuran kerajaan Persekutuan menyasarkan jumlah keseluruhan pengunjung sekitar 55,000 orang.

“Hanya di Kedah berstatus nasional iaitu 25,000 orang pengunjung manakala di Kelantan dan Terengganu masing-masing disasarkan 15,000 orang pengunjung,” katanya.

Menurut JPM, jumlah penganjuran di Seri Perdana sebelum ini boleh mencecah sehingga 100,000 pengunjung.

JPM berkata penganjuran rumah terbuka itu membolehkan perbelanjaan dilakukan secara berkesan melalui penganjuran secara bersasar, perkongsian sumber, tenaga kerja dan kemahiran melalui kerjasama strategik kerajaan Persekutuan dan kerajaan negeri serta majlis yang turut diadakan secara bersekali.

“Kaedah penganjuran bersama ini juga diyakini dapat mengukuhkan hubungan antara kerajaan pusat dan kerajaan negeri,” menurut JPM.

Orang ramai dijemput hadir ke Majlis Rumah Terbuka Malaysia MADANI Bersama YAB Perdana Menteri yang bermula di Kedah esok (29 April 2023/Sabtu), bertempat di Hotel Raia, mulai 10 pagi hingga 2  petang.-  Bernama


PRN Sabah lancar, tiada insiden tak diingini dilapor

KUALA LUMPUR, 8 Safar 1442H, Sabtu – Proses pengundian Pilihan Raya Negeri (PRN) Sabah hari ini berjalan lancar tanpa sebarang insiden tidak diingini dilaporkan di 741 pusat mengundi, kata Timbalan Ketua Polis Negara, Datuk Seri Acryl Sani Abdullah Sani.

Beliau berkata, pelbagai agensi keselamatan melakukan kawalan ketat di sempadan negara, bagi memastikan tidak berlaku kemasukan besar-besaran rakyat negara jiran bagi mengganggu proses pengundian PRN, walaupun terdapat cubaan untuk masuk ke negara ini.

“Situasi PRN Sabah selepas tamat proses pengundian pada 5 petang tadi terkawal, tanpa sebarang masalah dan isu,” katanya kepada Bernama hari ini.

Sementara itu, Panglima Angkatan Tentera Malaysia (ATM) Jen Tan Sri Affendi Buang berkata, ATM dengan kerjasama agensi lain seperti PDRM dan Agensi Penguatkuasaan Maritim Malaysia, mengawal sempadan negara bagi mengelakkan berlaku kejadian tidak diingini.

“ATM dan agensi lain sentiasa mengukuhkan kawalan sempadan darat dan perairan negara melalui Op Benteng,” katanya.

Ahad lepas, Bernama melaporkan Pesuruhjaya Polis Sabah Datuk Hazani Ghazali berkata, pihaknya mendapat maklumat mengenai kemasukan besar-besaran rakyat dari negara jiran, untuk membuat kekacauan pada hari pengundian PRN Sabah. – Bernama


Pekebun haram dakwa tak boleh diusir sehingga 9 Disember

BANGI, 11 Rabiulawal 1442H, Rabu – Kumpulan pekebun haram di Raub mendakwa kerajaan Pahang dan pejabat tanah tidak boleh mengusir mereka, berikutan keputusan Mahkamah Tinggi Kuantan, hari ini.

Save Musang King Alliance (SAMKA) mendakwa, ini kerana mahkamah umum melanjutkan perintah penggantungan terhadap notis pengosongan sehingga 9 Disember depan.

“Selama tempoh ini, kerajaan negeri, jabatan tanah dan RPD (Royal Pahang Durian Group) tidak dibenarkan mengusir pekebun dan mengosongkan tanah kebun durian.

“Menurut jadual, hari ini mahkamah tinggi sepatutnya memberikan keputusan berkenaan bantahan pekebun durian terhadap usaha sama pengambilan tanah oleh kerajaan Pahang dan RPD,” dakwanya seperti dipetik Kini TV, hari ini.

Dalam pada itu, Ahli Dewan Undangan Negeri (ADUN), Tras dari DAP, Chow Yu hui mendakwa, hakim memerlukan masa yang lebih lama untuk mengkaji kes itu, oleh itu tarikh keputusan telah dilanjutkan.

Terdahulu, mahkamah menetapkan 9 Disember untuk keputusan permohonan semakan kehakiman 110 penanam durian Musang King di Raub dan membenarkan perintah penggantungan terhadap notis pengosongan yang sepatutnya berakhir hari ini, disambung sehingga tarikh sama.

Mahkamah diberitahu 110 penanam durian Musang King terbabit tidak mempunyai locus standi (hak di sisi undang-undang) untuk memfailkan permohonan mendapatkan kebenaran semakan kehakiman terhadap keputusan kerajaan negeri Pahang supaya mereka mengosongkan kebun.

Peguam Kanan Persekutuan, Noor Fadzila Ishak yang mewakili enam responden itu berkata, penanam terlibat tidak diberikan sebarang hak atau lesen pendudukan sementara (TOL) mahupun mempunyai hak milik terhadap tanah yang telah diusahakan dengan tanaman tersebut.

Keadaan ini, menjadikan status mereka sebagai penceroboh atau setinggan.

Noor Fadzila berkata, pemohon juga tersilap apabila memfailkan permohonan bagi mendapatkan kebenaran semakan kehakiman terhadap notis yang dikeluarkan pentadbir tanah.

Katanya, pemohon seharusnya memfailkan notis rayuan kerana notis bukanlah suatu yang disyaratkan undang-undang untuk dikeluarkan tetapi sebagai makluman kepada pemohon atau orang yang terlibat apabila ada kesalahan dilakukan.

Beliau berkata, jika pemohon terkesan dengan notis pengosongan itu di bawah Seksyen 418 Kanun Tanah Negara 1965, mereka boleh memfailkan rayuan terhadap keputusan pentadbir tanah Raub dalam tempoh tiga bulan daripada tarikh notis diserahkan kepada mereka.

Penanam durian terlibat memfailkan permohonan itu dengan menamakan enam responden iaitu Pentadbir Tanah Daerah Raub, Pengarah Perhutanan Pahang, pihak berkuasa negeri, kerajaan negeri Pahang, Perbadanan Kemajuan Pertanian Negeri Pahang (PKPP) dan Royal Pahang Durian Resources PKPP Sdn Bhd.

Selain untuk menyemak arahan pengosongan tanah di bawah Kanun Tanah Negara 1965 dan Akta Perhutanan Negara 1984, pemohon juga mahu mendapatkan kebenaran semakan kehakiman terhadap keputusan kerajaan negeri yang didakwa memberikan pajakan dan hak penggunaan tanah kebun seluas kira-kira 2,167 hektar (5,357 ekar) kepada syarikat Royal Pahang Durian Resources PKPP Sdn Bhd.

Pemohon juga mahu menyemak keputusan pemberian subpajakan tanah terlibat kepada mereka dan kewajipan mandatori untuk menjual durian itu kepada satu-satu entiti yang dicalonkan oleh Royal Pahang Durian Resources PKPP Sdn Bhd.


Jerman, Belanda salur dana pada guru dan doktor di Afghanistan

KABUL, 14 Rabiulakhir 1443H, Jumaat – Jerman buat pertama kali menghantar diplomat ke Afghanistan selepas Taliban mengambil alih pentadbiran, sekali gus mengadakan pertemuan dengan Timbalan Perdana Menteri negara itu.

Menerusi pertemuan, Jerman berjanji akan terus membantu rakyat Afghanistan namun tidak menyalurkan bantuan secara langsung kepada kerajaan.

Menteri Luar Jerman memaklumkan, wakil khas Jerman ke Afghanistan, Jasper Wieck dan Duta Besar, Markus Potzel telah mengadakan pertemuan dengan Menteri Luar dan beberapa pegawai kanan Taliban, semalam.

Pertemuan itu turut dihadiri wakil khas Belanda, Emiel de Bont.

Kedua-dua negara berjanji akan meneruskan kerjasama dan menyalurkan bantuan dalam menangani krisis kemanusian di negara berkenaan.

Sementara jurucakap Taliban, Zabiullah Mujahid berkata, pertemuan itu diketuai pemangku Menteri Luar Afghanistan, Amir Khan Motaqi.

Malah Amir Khan turut meminta Jerman dan Belanda menyalurkan secara terus bantuan ke akaun guru dan doktor yang terlibat bagi mengelakkan kelewatan. – Agensi


Pulau Pinang benarkan akad nikah di premis persendirian

GEORGE TOWN, 7 Rabiulakhir 1443H, Jumaat – Jabatan Hal Ehwal Agama Islam Pulau Pinang (JHEAIPP) membenarkan majlis akad nikah di negeri itu berlangsung di premis persendirian atau masjid secara bersemuka namun tanpa sentuhan, berkuat kuasa semalam.

Pengarahnya, Datuk Mohd Zakuan Zakaria berkata, bagaimanapun majlis yang diadakan itu tidak boleh melebihi 50 minit dengan mematuhi prosedur operasi standard (SOP) ketat yang ditetapkan.

“Bermula semalam, JHEAIPP membenarkan majlis akad nikah di masjid, surau atau premis persendirian dengan syarat mendapat kebenaran dengan jumlah kehadiran tetamu mengikut ketetapan pihak kami berbanding sebelum ini hanya di Pejabat Agama Daerah.

“Namun, ia perlu dijalankan dengan SOP yang ketat antaranya tidak dibenarkan sebarang upacara seperti membatalkan air sembahyang, sarung cincin, bersalam antara satu sama lain selepas majlis akad nikah itu,” katanya dalam kenyataan hari ini.

Mohd Zakuan berkata, semua yang terlibat dengan upacara pernikahan diwajibkan membuat saringan kendiri sebelum akad nikah dilaksanakan dalam usaha membendung penularan wabak COVID-19.

Beliau berkata, jumlah kehadiran bagi upacara akad nikah adalah lima orang mengikut rukun nikah dan tetamu bagi majlis akad nikah pula adalah berpandukan kepada SOP Pejabat Agama, masjid dan surau.

“Pihak Pejabat Agama Daerah, masjid dan surau hendaklah memastikan kaedah keluar dan masuk dari tempat akad nikah adalah selamat dan tanpa risiko jangkitan COVID-19.

“Susun atur majlis akad nikah hendaklah mematuhi penjarakan fizikal sekurang-kurangnya satu meter berpandukan SOP terkini yang diluluskan oleh Majlis Keselamatan Negara (MKN) dan pihak berkuasa agama negeri,” katanya.

Mohd Zakuan berkata, bagi pasangan pengantin yang tidak boleh hadir ke upacara akad nikah atas faktor kesihatan, mereka boleh melantik dan mewakilkan kepada seorang wakil untuk menerima nikah bagi pihaknya.

Beliau berkata, jamuan majlis kenduri dan resepsi tidak dibenarkan manakala aktiviti fotografi dibenarkan semasa majlis pernikahan tertakluk kepada pematuhan SOP yang telah ditetapkan.

“Hanya mas kahwin dan dokumen-dokumen yang berkaitan sahaja dibenarkan berada di dalam ruang majlis dan kesemua pihak perlu mempraktikkan amalan sanitasi kebersihan yang optimum pada masa majlis akad dengan terlebih dahulu mencuci tangan menggunakan air dan sabun atau bahan pencuci tangan,” katanya. – Bernama


Lebih 43,000 masih ditempatkan di pusat pemindahan di 5 negeri

KUALA LUMPUR, 25 Jamadilawal 1442H, Sabtu – Keadaan banjir di lima negeri menunjukkan sedikit tanda positif apabila jumlah operasi pusat pemindahan sementara (PPS) semakin berkurangan, pagi ini.

Setakat 8 pagi ini, sejumlah 43,791 orang berada di pusat pemindahan di Pahang, Terengganu, Kelantan, Johor dan Perak berbanding 47,038 mangsa petang semalam.

Di PAHANG, jumlah mangsa banjir menunjukkan sedikit penurunan iaitu 26,016 mangsa setakat 7 pagi ini, berbanding 27,090 orang petang semalam.

Portal Info Bencana Jabatan Kebajikan Masyarakat (JKM) memaklumkan Temerloh masih lagi mencatatkan mangsa banjir tertinggi iaitu 11,547 diikuti Maran (3,002); Lipis (2,421); Pekan (1,968); Raub (1,866); Jerantut (1,663); Kuantan (1,530); Bera (1,383) dan Rompin (636) yang ditempatkan di 290 PPS.

Portal berkenaan turut memaklumkan air Sungai Pahang di daerah Bera, Maran, Pekan dan Temerloh melepasi tahap bahaya.

Sementara itu, pemegang konsesi Lebuhraya Pantai Timur Fasa 1 (LPT1), ANIH Berhad dalam laman Twitternya memaklumkan laluan di KM126 Chenor-Temerloh masih ditutup di kedua-dua arah.

Di TERENGGANU, jumlah mangsa banjir berkurangan kepada 11,804 orang di 53 PPS, berbanding 13,092 orang pada 3 petang semalam.

Ketua Sekretariat Jawatankuasa Pengurusan Bencana Negeri Leftenan Kolonel (PA) Che Adam A Rahman berkata Kemaman masih merekodkan jumlah mangsa tertinggi iaitu 9,424 orang diikuti Dungun (2,292) dan Hulu Terengganu (88).

“Penurunan ini kerana ada kawasan di Hulu Kemaman yang banjirnya sudah surut, jadi penduduk terjejas sudah dibenarkan pulang ke rumah masing-masing. Bagaimanapun, situasi banjir di bandar Chukai masih belum pulih ketika ini,” katanya kepada pemberita hari ini.

Selain itu, Jabatan Pengairan dan Saliran melaporkan dua sungai di dua daerah masih melepasi paras bahaya iaitu Sungai Kemaman di Rumah Pam Paya Paman setinggi 5.83m dan Sungai Dungun di Jambatan Jerangau setinggi 13.04m.

Di KELANTAN, sebanyak 4,633 orang daripada 1,386 keluarga masih ditempatkan di 60 PPS membabitkan enam jajahan negeri itu.

Berdasarkan aplikasi Info Bencana JKM, Kuala Krai masih kekal mencatatkan jumlah mangsa tertinggi iaitu 2,400 orang diikuti Pasir Mas (1,592); Tanah Merah (406); Gua Musang (149); Jeli (64) dan Kota Bharu (22).

Portal infobanjir.water.gov.my memaklumkan setakat 7 pagi ini, lima sungai di negeri itu merekodkan bacaan melepasi paras bahaya iaitu Sungai Kelantan di Kuala Krai (25.38 meter), Sungai Kelantan di Kusial Tanah Merah (17.36m), Sungai Kelantan di Jeti Kastam (5.04m), Sungai Golok di Rantau Panjang (10.42m) dan Sungai Golok di Kuala Jambu (2.92m).

Di JOHOR, sebanyak 1,207 mangsa daripada 305 keluarga masih berada di 13 PPS pagi ini, menurut Pengerusi Jawatankuasa Kesihatan dan Alam Sekitar negeri R. Vidyananthan.

Beliau berkata daripada jumlah tersebut, 578 orang daripada 137 keluarga berada di dua PPS di Kluang; 320 mangsa daripada 85 keluarga di lima PPS di Mersing; 148 orang daripada 35 keluarga (tiga PPS di Kota Tinggi); 89 orang daripada 24 keluarga di dua PPS di Segamat dan 72 mangsa daripada 24 keluarga di sebuah PPS di Johor Bahru.

“Setakat ini, dua jalan iaitu Jalan Haji Suhud di Johor Bahru dan Jalan Tanah Abang di Mersing masih ditutup kepada semua kenderaan,” katanya dalam kenyataan di sini, hari ini.

Di PERAK, seramai 131 mangsa banjir daripada 35 keluarga masih ditempatkan di tiga PPS di daerah yang terjejas.

Menurut portal Info Bencana JKM, daerah Hilir Perak mencatatkan angka tertinggi mangsa banjir iaitu 108 orang diikuti Hulu Perak (16) dan Perak Tengah (tujuh).

Menurut infobanjir.water.gov.my, paras Sungai Perak di Kuala Kenderong dan Tasik Temenggor di Hulu Perak serta di Kampung Gajah dalam daerah Perak Tengah kini pada tahap amaran selepas masing-masing mencatat bacaan 112.31m, 247.15m serta 6.71m, setakat 7 pagi ini. – Bernama


Lapor keputusan palsu COVID-19 boleh dikenakan tindakan undang-undang

KUALA LUMPUR, 23 Syaaban 1443H, Sabtu – Kementerian Kesihatan (KKM) boleh mengambil tindakan undang-undang terhadap individu yang didapati memalsukan keputusan kit saringan pantas (RTK) antigen dalam aplikasi MySejahtera, kata Menterinya Khairy Jamaluddin.

Bercakap kepada media selepas Majlis Pelancaran MyCHAMPION Peringkat Kebangsaan, Khairy berkata, perbuatan melaporkan keputusan saringan COVID-19 yang palsu adalah satu tindakan yang tidak bertanggungjawab.

Beliau berkata, majikan boleh melaporkan kepada KKM sekiranya mendapati pekerjanya melaporkan keputusan COVID-19 yang palsu.

“Sudah tentu kalau majikan nak semak, mungkin kalau dia (pekerja) nak tipu, nasib dia tak baik majikan suruh buat RTK profesional, dia ‘kantoi’. Kita boleh ambil tindakan undang-undang.

“Jadi jangan sampai kita terpaksa ambil tindakan undang-undang kerana salah lapor dalam MySejahtera yang menjadi kesalahan,” katanya, hari ini.

Beliau berkata, kerajaan membenarkan masyarakat melaporkan ujian kendiri COVID-19 dalam MySejahtera tanpa memerlukan mereka membuat saringan profesional, sebagai persediaan memasuki fasa peralihan ke endemik.

“Bila kita masuk fasa peralihan (endemik), kita kena banyak bergantung kepada solidariti komuniti dan kebertanggungjawaban individu. Ini takkan semua benda kerajaan nak periksa, kuat kuasa dan denda.

“Jadi saya merayu kepada rakyat Malaysia bila kita dah bagi tanggungjawab kepada anda untuk buat ujian kendiri mestilah jujur, jangan semata-mata nak ponteng kerja pergi melaporkan keputusan positif yang palsu,” katanya.

Sementara itu, Khairy berkata, KKM tidak berkongsi data pengguna MySejahtera dengan mana-mana pihak.

“Buat masa ini, MySejahtera dimiliki oleh KKM termasuk segala data yang berada dalam aplikasi itu, tiada isu keselamatan data kerana ia dikendalikan oleh KKM dan data itu tidak boleh digunakan untuk matlamat lain selain memantau pandemik COVID-19,” katanya. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Jangan jual gula secara bersyarat

KUALA LUMPUR, 25 Zulkaedah 1444H, Rabu – Peniaga kedai runcit sekali lagi diingatkan supaya tidak menjual gula secara bersyarat memandangkan ia adalah satu tindakan yang menyalahi undang-undang.

Timbalan Menteri Perdagangan Dalam Negeri dan Kos Sara Hidup, Fuziah Salleh berkata, mana-mana peruncit yang didapati berbuat demikian boleh dikenakan tindakan termasuk lesen perniagaan mereka digantung.

“Jualan bersyarat ini salah dari segi Akta Kawalan Bekalan 1961… Kadang-kadang peruncit nak buat keuntungan lebih (memandangkan) gula standard keuntungan mereka sikit sangat, 10 sen.

“Tapi kita kena ingatkan bahawa ini adalah antara perkara yang salah,” katanya sambil menyeru pengguna supaya melaporkan kepada Kementerian Perdagangan Dalam Negeri dan Kos Sara Hidup (KPDN) jika terdapat peruncit yang berbuat demikian.

Beliau berkata demikian ketika menjadi tetamu program Ruang Bicara bertajuk ‘Isu Bekalan Gula: Di Mana Manisnya?’ terbitan Bernama TV malam ini.

Sebelum ini, dilaporkan terdapat peniaga yang mengenakan syarat untuk setiap pembelian dua kilogram gula pasir kasar berharga RM2.85 sebungkus, pelanggan perlu membeli satu kilogram gula putih premium berharga RM4.60 sebungkus.

Fuziah berkata menerusi Ops Manis yang dilancar KPDN sejak awal Mei lepas, sebanyak tujuh kertas siasatan berkaitan penjualan gula bersyarat sudah dibuka namun isu itu berjaya dikawal menerusi tindakan tegas pihak penguatkuasaan yang kerap turun padang memantau situasi.

Mengulas mengenai keluhan rakyat yang berdepan kenaikan harga barang, beliau berkata mereka seharusnya dididik mengenai kuasa sebagai pengguna yang boleh menentukan turun naik harga barangan di pasaran.

“Kita di dalam keadaan pasaran ekonomi terbuka. Rakyat sebenarnya ada kuasa sebagai pengguna. Mereka boleh menentukan penawaran dan permintaan.

“Kalau barang itu mahal, mereka boikot, barang itu akan turun harga. Ini dalam pasaran ekonomi terbuka. Jadi, ini kita kena didik pengguna bahawa mereka ada upaya tersebut,” katanya. -Bernama


Kartel daging haram: Ratusan ribu pengguna ditipu sejak 40 tahun dulu?

BANGI, 7 Jamadilawal 1442H, Selasa – Tak mustahil sudah lebih puluhan atau ratusan ribu pengguna menjadi mangsa penipuan kartel yang menyeludup daging sejuk beku import ke dalam pasaran negara sejak 40 tahun lalu.

Sebelum ini, media mendedahkan kegiatan kartel daging yang memberi rasuah kepada pegawai sekurang-kurangnya daripada empat agensi kerajaan bagi membolehkan daging tidak halal dibawa masuk ke negara ini sejak 40 tahun lalu.

Naib Presiden Ikatan Muslimin Malaysia (ISMA), Prof Dr Zainur Rashid Zainuddin kesal apabila isu itu didedahkan setelah puluhan tahun berlaku angkara pengkhianat dan penipu.

“Buat sekian lamanya, wujud kartel perniagaan haram yang mengimport daging yang tidak halal tetapi menjualnya sebagai daging halal di pasaran tempatan sejak 40 tahun lalu.

“Kartel ini berjaya melepasi pelbagai tapisan saringan kerana mereka telah membeli (merasuah) pegawai-pegawai kanan daripada sekurang-kurangnya empat agensi kerajaan.

“Entah berapa puluh atau ratusan ribu orang ramai yang telah ditipu bulat-bulat oleh para penipu dan pengkhianat sejak puluhan tahun yang lalu,” katanya dalam kenyataan, hari ini.

Semalam, BH melaporkan kartel berkenaan menubuhkan syarikat proksi di negara ini dan dinamakan dengan nama berunsur Islamik dan kemelayuan yang boleh meraih keyakinan pengguna Islam.

Difahamkan, modal perniagaan setiap syarikat terbabit antara RM200,000 hingga RM300,000.

Kegiatan syarikat dinyatakan dalam pendaftaran dengan Suruhanjaya Syarikat Malaysia (SSM) pula adalah mengimport bekalan daging, namun ada juga kegiatan yang dinyatakan langsung tiada kaitan dengan industri berkenaan.


73 pelajar diculik kumpulan bersenjata di Nigeria

ZAMFARA, 25 Muharram 1443H, Jumaat – Sekumpulan lelaki bersenjata yang tidak diketahui identitinya menyerang sebuah sekolah di barat laut Nigeria, Zamfara dan menculik 73 pelajar.

Kejadian itu berlaku hanya beberapa hari selepas tiga kumpulan tebusan dibebaskan selepas pembayaran tebusan besar-besaran dilaporkan dilakukan di negara itu.

Penyerang dilaporkan menyerang sekolah menengah harian kerajaan di kampung terpencil Kaya, di wilayah Maradun, Zamfara, pada jam 11.22 pagi waktu tempatan, kelmarin menurut satu kenyataan polis.

“Komando telah mengerahkan pasukan mencari dan menyelamat yang diberi mandat bekerjasama dengan tentera untuk memastikan keselamatan ketika menyelamatkan pelajar yang diculik,” kata jurucakap polis Zamfara, Mohammed Shehu dalam kenyataan itu.

Polis mengatakan mereka juga telah memperketatkan keselamatan di sekitar Kaya, yang mempunyai sekitar 23,000 penduduk untuk mencegah serangan lanjut terhadap masyarakat.

Zamfara adalah antara empat negeri di barat laut Nigeria yang telah mengambil langkah-langkah untuk berusaha mengekang krisis keselamatan di kawasan-kawasan di mana jumlah polis tidak cukup.

Sebelum ini, sejumlah kanak-kanak yang diculik di utara Nigeria dibebaskan dari tahanan setelah tiga bulan dan menunggu untuk bertemu kembali dengan keluarga mereka.

Kumpulan bersenjata, yang dikenali sebagai ‘penyamun’, telah menculik lebih daripada 1,000 pelajar dalam berpuluh serangan ke atas sekolah atau kolej di barat laut Nigeria sejak Disember 2020.

Kumpulan penjenayah bersenjata itu menuntut pembayaran wang tebusan daripada ibu bapa.

Sebilangan mereka diculik telah dibebaskan setelah berunding dengan pegawai tempatan dan beberapa yang lain telah mati atau terbunuh dalam tahanan.

Jumaat lalu, 90 pelajar di utara Nigeria dibebaskan setelah tiga bulan diculik.

Kanak-kanak itu telah diculik bersama dengan ratusan pelajar lain oleh lelaki bersenjata dalam serangan di waktu siang di sekolah mereka pada akhir Mei.

Presiden Muhammadu Buhari, yang berjanji untuk mengatasi rasa tidak selamat pada pelantikannya pada 2019, berada di bawah tekanan yang semakin tegang berikutan penculikan meningkat di barat laut Nigeria yang miskin.

Pegawai keselamatan bimbang dengan kemungkinan bahawa penculik tersebut ditarik masuk oleh pengganas Takfiri.

Bahagian utara dan timur laut negara itu berdepan dengan keganasan selama bertahun-tahun yang melibatkan Boko Haram dan sekutu lain dari kumpulan pengganas Takfiri Daesh. – Agensi


Banyakkan filem patriotik, sejarah, kukuhkan semangat kenegaraan

KUALA LUMPUR, 15 Safar 1444H, Isnin – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah agar penerbitan filem-filem berunsurkan patriotik dan epik sejarah dapat dibanyakkan bagi menyemarak dan mengukuhkan lagi semangat perpaduan serta kenegaraan dalam kalangan rakyat Malaysia.

Istana Negara menerusi catatan di Facebook rasminya memaklumkan, Al-Sultan Abdullah menzahirkan pandangan bahawa fenomena yang dicetuskan menerusi filem Mat Kilau: Kebangkitan Pahlawan boleh menjadi contoh dan inspirasi kepada industri perfileman negara.

Menurut catatan itu, Yang di-Pertuan Agong dan Raja Permaisuri Agong Tunku Hajah Azizah Aminah Maimunah Iskandariah telah berkenan berangkat menonton filem Mat Kilau di The Gardens Mall semalam.

Turut berangkat Pemangku Raja Pahang Tengku Mahkota Tengku Hassanal Ibrahim Alam Shah Ibni Al-Sultan Abdullah Ri’ayatuddin Al-Mustafa Billah Shah. Hadir sama, Menteri Besar Pahang Datuk Seri Wan Rosdy Wan Ismail.

Keberangkatan tiba Seri Paduka berdua disambut warga syarikat penerbitan filem, Studio Kembara Sdn Bhd dan beberapa pelakon filem berkenaan.

“Al-Sultan Abdullah menzahirkan ucapan tahniah kepada syarikat penerbitan, pengarah dan barisan pelakon atas kejayaan mengungguli senarai filem tempatan paling laris pernah diterbitkan dalam sejarah perfileman negara, hampir mencecah RM100 juta,” menurut catatan itu.

Seri Paduka turut menzahirkan rasa bangga dan kagum dengan mutu filem dan lakonan yang dijayakan oleh syarikat penerbitan tempatan, barisan produksi, pelakon serta sambutan hebat rakyat terhadap filem tersebut.

Selain mencetuskan fenomena setelah ditayangkan dalam negara pada 23 Jun lepas, Mat Kilau: Kebangkitan Pahlawan yang diarahkan oleh Syamsul Yusof turut ditayangkan di Indonesia bermula 31 Ogos lepas. – Bernama


Sirap selesema buatan India di Iraq tercemar: WHO

GENEVA, 21 Muharram 1445H, Selasa – Pertubuhan Kesihatan Sedunia (WHO) menyenaraikan produk sirap selesema – dikeluarkan oleh sebuah syarikat di India – dalam siri amaran ubat-ubatan yang tidak berkualiti dari negara itu.

WHO berkata, kumpulan sirap berjenama Cold Out yang ditemukan di Iraq itu, dihasilkan oleh Makmal Fourrts (India) untuk Dabilife Pharma dan mempunyai had pencemaran dietilena dan etilena glikol lebih tinggi daripada ditetapkan.

Ubat itu mempunyai 0.25 peratus dietilena glikol dan 2.1 peratus etilina glikol, apabila had keselamatan yang boleh diterima untuk kedua-duanya adalah sehingga 0.10 peratus, kata WHO dalam amaran produk perubatan.

Agensi itu berkata, pengilang dan pemasar tidak memberikan jaminan kepada WHO mengenai keselamatan serta kualiti produk.

Amaran mengenai produk Cold Out adalah amaran terbaharu yang dikeluarkan dalam beberapa bulan kebelakangan ini mengenai sirap batuk tercemar yang dijual di seluruh dunia.

Sekurang-kurangnya lima daripada ubat sirap yang diteliti membabitkan pengeluar India.

Sirap batuk buatan India dikaitkan dengan kematian sekurang-kurangnya 89 kanak-kanak di Gambia dan Uzbekistan tahun lalu.

Pihak berkuasa India juga mendapati pelanggaran di Riemann Labs, yang ubat batuknya dikaitkan dengan kematian kanak-kanak di Cameroon.

Pengawal selia India telah membatalkan lesen pembuatan Marion Biotech, yang telah mengeksport sirap batuk ke Uzbekistan dan menahan beberapa kakitangan mereka.

Sementara, syarikat yang terlibat di Gambia, Maiden Pharmaceuticals menafikan bahawa ubatnya bertanggungjawab atas kematian di negara itu, dan ujian oleh makmal India mendapati tiada toksin di dalamnya.- Agensi


Raja Salman selamat jalani pembedahan hempedu

RIYADH, 3 Zulhijjah 1441H, Jumaat – Pemerintah Arab Saudi, Raja Salman bin Abdulaziz selamat menjalani pembedahan mengeluarkan hempedu, semalam lapor agensi berita Saudi Press Agency (SPA), memetik kenyataan Istana Diraja.

“Baginda menjalani pembedahan laparaskopik untuk membuang hempedu hari ini di Hospital Pakar Raja Faisal di Riyadh,” kata pihak istana menerusi satu kenyataan.

Penjaga Dua Masjid Suci itu akan berada di Hospital Pakar King Faisal sebagai sebahagian daripada rancangan pemulihan pasukan perubatan, menurut SPA.

Raja Salman mengucapkan, penghargaan kepada semua yang menghubunginya termasuk para pemimpin Islam yang bertanya keadaan serta mendoakan keselamatannya.

Raja Salman dimasukkan ke hospital di Riyadh untuk pemeriksaan perubatan pada hari Isnin lalu.

Agensi berita negeri melaporkan, baginda dibawa ke hospital susulan radang pada hempedunya. – Agensi


Israel tutup Tebing Barat, lintasan Gaza sempena cuti Yahudi

RAMALLAH, 29 Safar 1444H, Isnin – Pihak berkuasa negara haram Israel mengumumkan penutupan penuh dikuatkuasakan ke atas Tebing Barat dan lintasan Semenanjung Gaza untuk cuti Yahudi.

Pengumuman rejim Zionis pada Ahad itu memberitahu bahawa penutupan berkenaan bermula petang semalam sehingga tengah malam Selasa.

Sementara itu, polis Israel mempergiatkan langkah kawalan di Baitulmaqdis yang diduduki, dengan ribuan tentera dan pengawal sempadan melakukan sekatan jalan raya serta pusat pemeriksaan di bandar itu, khususnya di sekitar Old City dan jalan raya menuju ke Masjid al-Aqsa.

Pasukan polis Israel turut memperhebatkan kehadiran mereka di pintu masuk menuju ke Masjid al-Aqsa dan mengenakan sekatan ketat terhadap kemasukan warga Palestin ke situ.

Polis negara haram Israel dilaporkan membuat gesaan supaya peneroka Yahudi mengangkat senjata ketika menghadiri kebaktian di rumah ibadat sewaktu sambutan Tahun Baru Yahudi, khususnya di bandar Baitulmaqdis.

Bukan hanya mengawal Masjid al-Aqsa, pasukan pendudukan Israel turut mengunci Masjid Ibrahimi di Hebron, selatan Tebing Barat kepada jemaah muslim kononnya sempena sambutan hari Yahudi.

Pengarah masjid, Ghassan Rajabi berkata, pihak berkuasa pendudukan memutuskan untuk menutup tapak suci itu kepada jemaah muslim bermula 10 pagi Ahad selama 24 jam.

Bandar Hebron di selatan Tebing Barat adalah rumah kepada kira-kira 160,000 rakyat Palestin dan 800 peneroka haram Israel – yang agresif – dikawal ketat oleh tentera Israel. – Agensi


UMNO lakukan gencatan politik, sokong PN

BANGI, 4 Rabiulawal 1442H, Rabu – UMNO memutuskan untuk menyokong kerajaan Perikatan Nasional (PN) bagi memfokuskan agenda membantu rakyat dan negara berdepan pandemik COVID-19 serta kegawatan ekonomi.

Justeru, Presidennya, Datuk Seri Dr Ahmad Zahid Hamidi berkata, parti itu akan melakukan gencatan politik bagi memastikan agenda menangani COVID-19 dan membantu rakyat yang dihimpit kesusahan akibat hambatan ekonomi dapat ditangani dan diutamakan.

Katanya, antara pendirian lain yang turut ditekankan UMNO termasuk mengarahkan kepimpinan parti yang berada dalam Kabinet memberikan sepenuh tumpuan kepada usaha membantu rakyat.

“Tumpuan juga adalah untuk meringankan beban ditanggung rakyat akibat dampak ekonomi dan pandemik COVID-19,” katanya dalam satu kenyataan, hari ini.

Pada masa sama, Zahid menegaskan bahawa kerjasama semua parti dalam kerajaan PN harus diperkasakan.

“Ini penting bagi menjamin kestabilan politik di saat negara menghadapi ancaman COVID-19 dan ketidakstabilan ekonomi negara,” katanya.

Sebelum ini, UMNO membuat pertimbangan untuk menarik diri dari menyokong PN dan akan memberikan syarat baru kepada kerajaan PN bagi meneruskan kerjasama politik, secara perjanjian bertulis untuk dilaksanakan secepat mungkin.


Kejadian tertarik langsir punca Siti Bainun mula ‘naik hantu’ pukul Bella

KUALA LUMPUR, 13 Ramadan 1443H, Jumaat – Kejadian tertarik langsir sehingga besi penggantung langsir tercabut menjadi punca pengasas Rumah Bonda, Siti Bainun Ahd Razali mula ‘naik hantu’ dan bertindak memukul serta memarahi remaja perempuan sindrom Down yang dikenali sebagai Bella.

Yasmin Nahar Mahmood, 19, penghuni Rumah Bonda, memberitahu Mahkamah Sesyen hari ini bahawa Siti Bainun mula mendera remaja itu secara fizikal pada Mac 2021.

Semasa pemeriksaan balas oleh peguam Asiah Abdul Jalil yang mewakili Siti Bainun, saksi pendakwaan kelima itu berkata susulan kejadian tertarik langsir itu, Bella diberi layanan berbeza oleh tertuduh yang dipanggil bonda oleh remaja itu.

Asiah: Pada bulan Mac, apa yang berlaku sehingga menyebabkan Siti Bainun tak suka pada Bella?

Yasmin: Bella masuk bilik kedua, dia tertarik langsir sampai putus, bila Siti Bainun tahu, dia marah dan pukul Bella.

Asiah: Bilik siapa?

Yasmin: Bilik tidur saya dan adik-adik saya yang lain.

Ditanya peguam itu selepas kejadian tersebut, adakah Bella terus didera dengan air panas, Yasmin berkata: “Didera tetapi belum disimbah air panas”.

Yasmin juga mengekalkan keterangannya sebelum ini bahawa Siti Bainun menyuruhnya menyimbah air panas ke atas Bella sebanyak tiga kali seminggu menggunakan cawan plastik yang tidak bertangkai berwarna kuning dan picagari.

Selain itu, Yasmin turut mengekalkan keterangannya sebelum ini bahawa Bella akan dibogelkan, diikat dan dibaringkan sebelum dicurahkan air panas berwap daripada mesin air pada bahagian tertentu badan remaja itu.

Asiah: Jika Bella dibogelkan sebelum dicurah air panas, kenapa bahagian punggung tidak kena?

Yasmin: Sebab masa itu, Bella pakai pampers (lampin pakai buang).

Semasa ditunjukkan gambar kecederaan pada badan Bella, Yasmin menyatakan parut yang jelas kelihatan adalah di paha kanan, pergelangan kaki dan lutut akibat kesan dipijak.

Yasmin turut bersetuju dengan cadangan peguam bahawa kejadian dera itu berlaku di bahagian bilik dobi, ruang tamu dan tandas di rumah tersebut, namun saksi itu tidak mengetahui motif Bella didera.

Kepada soalan lain, Yasmin memberitahu beliau tidak pasti sama ada jiran di kondominum (tempat Bella tinggal) ada mendengar atau melihat remaja itu didera antara Mac hingga Jun 2021.

Bagaimanapun, saksi itu bersetuju dengan cadangan peguam bahawa jika pintu gelongsor di ruang tamu dibuka, sesiapa sahaja boleh mendengar jeritan kanak-kanak menangis atau muzik daripada jiran-jiran sekeliling.

Siti Bainun, 30, menghadapi dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.

Dia dituduh melakukan perbuatan itu di sebuah kondominium di Wangsa Maju di sini antara Februari dan Jun 2021. Pertuduhan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Perbicaraan di hadapan Hakim Izralizam Sanusi bersambung Rabu depan.


Perancis kesan wabak selesema burung baharu

PARIS, 1 Jamadilawal 1443H, Isnin – Pihak berkuasa tempatan Perancis mengesan satu kluster selesema burung baharu yang didakwa mempunyai kaitan dengan sebuah ladang ayam di wilayah utara negara itu.

Selesema burung yang sangat patogenik  – selalunya tersebar melalui burung liar. Wabak pertama dikesan di sebuah ladang ayam di Perancis pada 26 November lalu.

Beberapa kes sebelum ini juga telah dikesan di Perancis membabitkan ternakan ayam dan pada burung liar, sehingga mendorong kerajaan mengarahkan peliharaan seperti ayam dan itik disimpan didalam rumah.

Pihak berkuasa kerajaan wilayah utara Perancis berkata, langkah perlindungan kesihatan baharu boleh diguna pakai bagi mengelakkan penularan penyakit itu.

Gelombang besar virus pada musim sejuk lalu menyebabkan pihak berkuasa terpaksa memusnahkan lebih tiga juta itik di wilayah barat daya – yang terkenal dengan pengeluaran foie gras pate.

Selesema burung tidak boleh berjangkit melalui pemakanan produk ayam, tetapi wabak itu menimbulkan kebimbangan dalam kalangan ahli epidemiologi, terutama apabila dunia mula pulih daripada pandemik COVID-19.- Agensi


Selangor teruskan nyah warta Hutan Simpan Bukit Cherakah

SHAH ALAM, 8 Safar 1444H, Isnin – Penyahwartaan kawasan Hutan Simpan Bukit Cherakah tetap diteruskan kerajaan negeri bagi mengelak risiko dikenakan tindakan undang-undang oleh syarikat yang mempunyai kepentingan di tanah tersebut.

Menteri Besar Datuk Seri Amirudin Shari berkata kerajaan negeri hanya meneruskan siar warta bagi penyahwartaan Hutan Simpan Bukit Cherakah pada 5 Mei lepas bagi melengkapkan proses penyahwartaan yang terhenti sekitar 2006.

“Kalau tidak meneruskan siar warta itu, kerajaan negeri akan berdepan saman sebab syarikat berkenaan akan kehilangan peluang perniagaan yang telah diluluskan oleh Mesyuarat Majlis Kerajaan Negeri (kerajaan sebelum ini),” katanya kepada media selepas hadir di program Sinergi Pendidikan Yayasan Selangor 2022 di sini hari ini.

Namun, katanya anak syarikat negeri yang mempunyai kepentingan di hutan tersebut akan diminta untuk tidak meneruskan projek pembangunan mereka kecuali yang membabitkan kepentingan awam seperti pembinaan jalan dan tanah kubur.

“Tapi kalau ia membabit syarikat swasta, apa upaya kita sebab ia adalah keputusan kerajaan sebelum ini. Kita tidak ada ruang kecuali bersedia untuk membayar ganti rugi,” katanya.

Amirudin berkata demikian susulan sebuah akhbar tempatan hari ini melaporkan Hutan Simpan Bukit Cherakah telah 22 kali dinyahwarta sejak 1924.

Berkenaan cadangan jajaran baharu projek Transit Aliran Massa 3 (MRT3) yang didakwa akan dibina di 90 buah rumah Taman Kencana, Ampang tanpa pengetahuan kerajaan negeri, Amirudin berkata perkara itu akan dibawa ke Majlis Tindakan Ekonomi.

“Perkara tersebut perlu dimeterai dengan kerajaan negeri kerana perlu dipastikan jajarannya terlebih dahulu oleh kerajaan negeri memandangkan ia melibatkan pengambilan tanah.

“Saya pasti perkara itu akan dibawa ke Majlis Tindakan Ekonomi untuk kita melihat jajaran dan kesannya dan masalahnya,” katanya. – Bernama


Melayu, Bumiputera mundur jika tiada usaha radikal dalam 10 tahun

BANGI, 2 Zulhijjah 1441H, Khamis – Kerajaan Perikatan Nasional (PN) pimpinan Tan Sri Muhyiddin Yassin perlu membuktikan bahawa kejayaan program Bumiputera tidak lagi diukur dengan jumlah peruntukan belanjawan yang diberi, tetapi keberhasilannya pada ekonomi negara.

Ketua Pegawai Eksekutit Majlis Tindakan Ekonomi Melayu (MTEM), Ahmad Yazid Othman berkata, isu pembangunan Bumiputera masih perlu diberikan perhatian, lebih-lebih lagi selepas merujuk laporan Jabatan Perangkaan Malaysia, baru-baru ini.

Beliau berkata, laporan itu jelas menunjukkan pendapatan isi rumah Bumiputera masih tercorot berbanding masyarakat Cina dan India, selain masih mempunyai kebergantungan besar pada gaji sebagai sumber utama.

“Hanya 20 peratus isi rumah Bumiputera sahaja miliki aset yang memberi pulangan menokok pendapatan isi rumah bulanan.

“Yang baki 80 peratus hanya bergantung pada pendapatan pekerjaan dan perniagaan kecil-kecilan semata-mata dan tidak mempunyai aset,” katanya dalam kenyataan, hari ini.

Beliau bimbang jika tiada tindakan radikal dilakukan dalam tempoh 10 tahun, orang Melayu dan Bumiputera akan terus mundur dan ketinggalan dalam menikmati kemakmuran dalam negara.

Apatah lagi dengan kesan pandemik COVID-19 ketika ini, beliau yakin situasi akan lebih terdesak dan mencabar bagi golongan Bumiputera.

Bagaimanapun, Ahmad Yazid berkata, MTEM menyokong dan menyambut baik usaha kerajaan menubuhkan Majlis Kemakmuran Bumiputera (MKB).

“Harapan MTEM, MKB akan mengambil iktibar daripada kejayaan dan kelemahan MEB (Model Ekonomi Baru) dan DEB (Dasar Ekonomi Baru) dengan semangat dan kesungguhan baru dan luar biasa.

“Oleh itu, harapan MTEM, MKB perlu melibatkan pelbagai pemegang taruh ekonomi Bumiputera termasuk NGO dan masyarakat sivil bukan sahaja peniaga dan usahawan,” katanya.

Beliau berkata, MKB juga perlu memastikan fungsi Teraju yang baru, tidak menggandakan fungsi agensi atau institusi sedia ada.

“Hakikatnya Komuniti Ekonomi Bumiputera sudah bosan dengan pelbagai kongres dan seminar yang kita anjurkan jika aktiviti ini sekadar mengulangi kenyataan permasalahan yang sama.

“Kali ini bertindaklah dengan berani dan pantas supaya laungan kebangkitan ekonomi Melayu dan Bumiputera selepas ini tidak menjadi sia-sia dan retorik semata-mata,” katanya.


Penganut Kristian Sabah, Sarawak boleh guna kalimah Allah

KUALA LUMPUR, 26 Rejab 1442H, Rabu – Mahkamah Tinggi hari ini membenarkan penganut Kristian di Sabah dan Sarawak, menggunakan kalimah “Allah dan tiga perkataan lain dalam penerbitan agama itu untuk mendidik ahli dalam komuniti mereka.

Keputusan itu dibuat Hakim Datuk Nor Bee Ariffin selepas membenarkan semakan kehakiman oleh Jill Ireland, yang memohon pengisytiharan bahawa hak perlembagaannya untuk mengamalkan agamanya dilanggar.

Selain Allah, perkataan lain yang dibenarkan adalah solat, Kaabah dan Baitullah.

Nor Bee seperti dipetik Berita Harian dalam penghakimannya berkata, arahan kerajaan dikeluarkan Bahagian Kawalan Penerbitan dalam Kementerian Dalam Negeri bertarikh 5 Disember 1986 adalah salah di sisi undang-undang dan tidak berperlembagaan.

Nor Bee turut membenarkan deklarasi dalam mengamal kebebasan beragama yang terlindung dalam Perkara 3,8,11 dan 12 Perlembagaan Persekutuan adalah hak Perlembagaan pemohon untuk mengimport penerbitan itu dalam menggunakan hal pemohon untuk mengamal agama sendiri serta hak kepada pelajaran.


Generasi muda perlu hayati prinsip kesetiaan kepada raja, negara

KUALA LUMPUR, 22 Zulhijjah 1441H, Rabu – Generasi muda perlu mendukung dan menghayati prinsip Rukun Negara yang kedua iaitu Kesetiaan kepada Raja dan Negara bagi memastikan pemahaman terhadap falsafah itu diterapkan secara menyeluruh sekali gus membantu menjadikan Malaysia sebuah negara berdaulat.

Datuk Paduka Maharaja Lela Istana Negara Datuk Azuan Effendy Zairakithnaini berkata generasi itu juga perlu menyemai semangat cintakan negara serta menghormati institusi diraja lebih-lebih lagi golongan muda bakal menjadi pemangkin kesejahteraan negara pada masa akan datang.

“Kita harus jelas bahawa Rukun Negara dengan lima prinsip bukanlah hanya teks bersifat layu dan lesu, malah ia sebenarnya teks yang mempunyai jiwa dan roh yang harus difahami dan dihayati seluruh masyarakat terutama orang muda.

“Anak muda bakal dan ada telah jadi pemimpin negara, kita harus tahu sistem Raja Berperlembagaan dan Demokrasi Berparlimen ini merupakan paksi kepada negara… negara akan terus gemilang jika kita terus mempertahankannya,” kata beliau ketika menjadi tetamu program Darah Muda terbitan Bernama TV, malam ini.

Sementara itu, ditanya mengenai hubungan antara rakyat dan kerabat diraja dalam media sosial Istana Negara, beliau berkata golongan muda antara pengikut paling ramai, melebihi 50 peratus dan ia jelas menunjukkan sokongan mereka kepada institusi diraja.

“Saya rasa bagi meningkatkan semangat cintakan kepada institusi diraja, perlu banyakkan tontonan mengenai aktiviti Raja.

“Misalnya institusi diraja buat lawatan ke rumah orang susah dan beri bantuan kepada rakyat, supaya kita dapat lihat Raja bukan hanya bersemayam di istana, tetapi turut turun padang mendengar sendiri rintihan rakyat,” katanya. – Bernama


Peningkatan kerintangan antibiotik jadi ancaman membimbangkan

PUTRAJAYA, 15 Rabiulakhir 1443H, Sabtu – Peningkatan kerintangan antibiotik (AMR) menjadi ancaman yang membimbangkan di seluruh dunia termasuk Malaysia kerana ia boleh menyebabkan penyakit sukar diubati dan meningkatkan risiko morbiditi dan kematian, kata Menteri Kesihatan Khairy Jamaluddin.

Beliau berkata sebagai contoh, kadar kematian bagi pesakit dengan jangkitan serius disebabkan oleh bakteria kebal yang dirawat di hospital adalah kira-kira dua kali ganda berbanding pesakit dengan jangkitan yang disebabkan oleh bakteria biasa.

“Selain itu, dianggarkan sebanyak 700,000 kematian global setiap tahun adalah dikaitkan dengan isu kerintangan antibiotik dan sekiranya tidak dikawal, angka ini dijangka meningkat kepada 10 juta menjelang tahun 2050,” katanya semasa berucap sempena Sambutan Kempen Minggu Kesedaran Antimikrob Sedunia yang diadakan secara maya hari ini.

Khairy berkata kewujudan lebih 100 antibiotik, sama ada berfungsi untuk membunuh bakteria (bacterisidal) atau menghentikan perkembangan bakteria (bakteriostatik), telah banyak membantu terutamanya dalam mempercepatkan proses untuk sembuh, namun penggunaan antibiotik yang tidak wajar dan berleluasa telah mewujudkan masalah baru iaitu kerintangan antibiotik.

Beliau berkata kerintangan antibiotik berlaku apabila bakteria menjadi kebal kepada antibiotik dan menyebabkan antibiotik yang digunakan tidak berkesan dalam merawat jangkitan.

Khairy berkata bakteria kebal boleh merebak melalui beberapa cara termasuklah jangkitan antara individu, pengambilan makanan atau minuman tercemar dengan bakteria kebal, pendedahan kepada persekitaran yang tercemar serta pengambilan makanan berasaskan haiwan ternakan yang mengandungi residu antibiotik yang tinggi.

“Suatu kajian berkaitan bakteria kebal E. coli yang dijalankan oleh Kementerian Kesihatan (KKM) pada 2019 bersama-sama pelbagai agensi mendapati bakteria kebal E. coli telah tersebar secara meluas dalam kalangan manusia, haiwan dan alam sekitar di Malaysia.

“Penemuan ini adalah sesuatu yang amat membimbangkan dan kita perlu mengambil tindakan segera,” katanya.

Bersempena dengan tema kempen “Hentikan Penyalahgunaan dan Penggunaan Berlebihan Antibiotik”, Khairy menyeru setiap ahli masyarakat untuk sama-sama memainkan peranan dalam memastikan penggunaan antibiotik dibuat secara rasional dan berhemah bagi mengurangkan kejadian kerintangan antibiotik.

Beliau berkata masyarakat harus memahami bahawa tidak semua penyakit adalah disebabkan oleh jangkitan bakteria.

“Sakit seperti batuk, selesema dan sakit tekak yang disebabkan oleh virus, tidak memerlukan rawatan menggunakan antibiotik kerana penggunaan antibiotik untuk rawatan sakit seperti ini adalah tidak berkesan atau tidak diperlukan sama sekali. Sebaliknya, dapatkan nasihat doktor untuk rawatan yang sesuai jika tidak sihat.

“Preskripsi doktor adalah perlu untuk penggunaan antibiotik. Sekiranya diberikan antibiotik, ia perlu diambil seperti yang diarahkan dan antibiotik perlu dihabiskan mengikut tempoh yang diberi dan tidak boleh dikongsi dangan orang lain,” katanya.

Dalam pada itu, Khairy berkata dalam usaha untuk meningkatkan kesedaran global terhadap isu kerintangan antibiotik, pada tahun ini Pertubuhan Kesihatan Sedunia (WHO) telah melancarkan kempen “Go Blue for AMR”.

“Individu, komuniti dan organisasi dijemput untuk memakai pakaian berwarna biru muda, mencahayakan bangunan atau monumen dengan lampu berwarna biru muda sebagai tanda sokongan dan solidariti terhadap kempen ini.

“Pada Rabu ini (24 Nov), Malaysia juga akan turut sama menyertai seluruh dunia dalam menerangi Pejabat Perdana Menteri di sini dan mewarnakan pancutan air di KLCC dengan cahaya biru sebagai tanda komitmen Malaysia dalam menangani isu kerintangan antibiotik ini,” katanya.

Beliau berkata kesedaran berkaitan penggunaan antibiotik dengan betul adalah penting demi menjaga kesihatan bersama dan juga generasi akan datang.

“Marilah kita bersama-sama berganding bahu memerangi kerintangan antibiotik ini bagi memastikan keberkesanan antibiotik dalam rawatan penyakit dapat kita kekalkan dalam usaha kita menjadikan Malaysia sebuah negara yang sihat sejahtera.

“Dalam masa yang sama, masyarakat juga perlu mengamalkan langkah-langkah pencegahan jangkitan seperti menjaga kebersihan diri terutamanya kebersihan tangan, mengamalkan etika batuk dan memakai pelitup muka jika bergejala serta menjaga kebersihan makanan dan persekitaran.

“Elak pergi ke tempat awam apabila tidak sihat dan dapatkan vaksinasi yang disyorkan, seperti vaksin Influenza dan COVID-19 untuk mengelakkan jangkitan,” katanya. – Bernama


PRU15: Peluang Ismail Sabri kekal kerusi PM ‘amat tipis’

BANGI, 5 Muharram 1444H, Rabu – Tumpuan kini pastinya terarah kepada pelaksanaan Pilihan Raya Umum ke-15 (PRU15), selepas Rang Undang-Undang (RUU) Perlembagaan (Pindaan) (No 3) 2022 berkenaan Peruntukan Larangan Ahli Parlimen Bertukar Parti diluluskan Parlimen, baru-baru ini.

Prof Datuk Dr Jayum Jawa berkata, persoalan penting adalah kebarangkalian Datuk Seri Ismail Sabri Yaakob kembali menduduki kerusi Perdana Menteri selepas PRU15.

Penyandang Kursi Penyelidikan Tan Sri Empiang Jabu (TSEJRC), Fakulti Ekologi Manusia UPM itu berkata, jika dilihat dari sudut kelaziman politik berasaskan sistem demokrasi berparlimen, maka jawapannya adalah ‘amat tipis’.

Namun, beliau berkata, seorang Perdana Menteri mempunyai sumber yang luas dan pelbagai untuk ‘melukis’ serta memastikan ia ‘boleh jadi’ walaupun bukan amalan biasa.

“Hakikatnya, politik adalah ‘seni pelbagai kemungkinan’. Ia boleh berulang atau tidak dan semua bergantung kepada percaturan strategik serta berkesan Ismail Sabri.

“Transformasi politik negara yang menyaksikan Perdana Menteri boleh dilantik dalam kalangan bukan ketua parti atau ketua perikatan parti menunjukkan sifat dinamik amalan politik itu sendiri,” katanya menulis di Berita Harian.

Justeru, katanya, ini adalah peluang Ismail Sabri meninggalkan dimensi politik Malaysia pasca Pilihan Raya 2018.

Beliau menjelaskan, jika PRU15 diadakan selepas tempoh sah Parlimen ke-14 ini berakhir, ia akan memberi kelebihan kepada Perdana Menteri untuk menyusun strategi menentukan kemenangan UMNO dan Barisan Nasional (BN).

“… selain memastikan jawatan nombor satu negara kembali kepada BN menerusi sokongan dan majoriti meyakinkan,” katanya.

Bagaimanapun, Prof Jayum mengingatkan, meskipun negara ketika ini sedang beransur pulih daripada COVID-19, ancaman itu tetap di paras yang menuntut rakyat terus berjaga-jaga dan berwaspada.

Selain ancaman berkenaan, masyarakat juga sedang menanggung beban kesan kenaikan harga barang, sekali gus memberi tekanan hidup kepada rakyat.

“Justeru, keutamaan yang sepatutnya adalah mengurus dengan berkesan dan cekap segala isu ini daripada mengheret rakyat ke kancah politik untuk memuaskan nafsu sesetengah politikus dan menyelesaikan pertelagahan mereka tanpa menghiraukan tekanan dihadapi rakyat,” katanya.


MAQIS harap Akta 728 dapat dipinda bagi perluas skop penguatkuasaan

KUALA LUMPUR, 14 Jamadilawal 1442H, Selasa – Jabatan Perkhidmatan Kuarantin dan Pemeriksaan Malaysia (MAQIS) berharap Akta Perkhidmatan Kuarantin dan Pemeriksaan Malaysia 2011 (Akta 728) dapat dipinda di Dewan Rakyat tahun depan bagi memperluas dan mengukuhkan bidang penguatkuasaan jabatan itu.

Ketua Pengarahnya Saiful Yazan Alwi berkata pindaan akta itu telah pun mendapat kelulusan Kementerian Pertanian dan Industri Makanan, dan sedang dalam proses penelitian daripada aspek perundangan oleh Jabatan Peguam Negara.

“Ketika ini bidang kuasa MAQIS hanya di pintu masuk, stesen kuarantin dan premis kuarantin sahaja, jadi sekiranya akta itu dapat dipinda, skop penguatkuasaan yang berlaku di luar pintu masuk dapat diperluaskan, termasuk aspek penangkapan dan pertuduhan, juga dapat dilakukan,” katanya.

Beliau berkata demikian ketika ditemui selepas menghadiri program Ruang Bicara bertajuk ‘Penyeliaan dan Pemeriksaan Daging Import Dalam dan Luar Negara’ yang bersiaran di Bernama TV.

Mengulas tindakan kerajaan yang sedang menimbangkan penubuhan Suruhanjaya Siasatan Diraja (RCI) bagi menyiasat isu pengimportan daging yang diragui, Saiful Yazan berkata jabatan itu amat mengalu-alukan usaha berkenaan, supaya segala dakwaan berkaitan isu berkenaan dapat disiasat dengan segera.

“Apabila ada RCI yang terdiri daripada jawatankuasa bebas, ia dapat memberikan pencerahan kepada rakyat berikutan tohmahan yang berlaku sekarang, khasnya berhubung agensi penguatkuasaan kerajaan,” katanya.

Media sebelum ini melaporkan mengenai kegiatan kartel yang menyeludup daging sejuk beku dari China, Ukraine, Brazil dan Argentina sebelum membungkus semula daging berkenaan menggunakan logo Halal di sebuah gudang di Senai, Johor. – Bernama


China, Iran gesa Afghanistan hentikan diskriminasi terhadap wanita

BEIJING, 26 Rejab 1444H, Jumaat – China dan Iran menggesa negara jirannya, Afghanistan menamatkan sekatan ke atas wanita – dengan terus membela hak golongan itu dalam semua aspek termasuk pendidikan.

Gesaan itu dibuat dalam kenyataan bersama ketika Presiden Iran, Ebrahim Raisi melakukan lawatan tertutup ke Beijing, di mana kedua-dua negara memperkukuhkan hubungan.

Sejak Afghanistan mengambil alih pentadbiran Ogos 2021, Taliban melarang wanita dan kanak-kanak melanjutkan pengajian di peringkat sekolah dan universiti.

“Kedua-dua negara menggesa pemerintah Afghanistan membentuk kerajaan inklusif di mana semua etnik dan kumpulan politik bebas menggunakan hak masing-masing.

“Afghanistan juga digesa membatalkan semua diskriminasi terhadap wanita, etnik minoriti dan agama-agama lain,” kata kenyataan itu.

Ketika lawatan itu, China-Iran turut menekankan hubungan politik dan ekonomi yang kukuh, usaha untuk keamanan dan keadilan di Timur Tengah, dan penyahnuklearan. – Agensi


Polis terima 23 laporan hina Pemangku Raja Pahang

KUANTAN, 19 Zulkaedah 1442H, Rabu – Polis Kontinjen Pahang menerima 23 laporan berhubung dakwaan kenyataan menghina Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah yang dimuat naik di media sosial baru-baru ini.

Ketua Jabatan Siasatan Jenayah Pahang SAC Mohd Yusri Othman berkata siasatan dilakukan mengikut Seksyen 4(1) Akta Hasutan 1948 dan Seksyen 233 Akta Komunikasi dan Multimedia 1998.

“Siasatan juga kini dikendalikan oleh Unit Siasatan Jenayah Terkelas (USJT) Bukit Aman,” katanya ringkas semasa dihubungi di sini hari ini.

Sejak Ahad, tular di laman sosial tangkap layar ciapan akaun di Twitter yang memuat naik gambar Tengku Hassanal yang diedit bersama kenyataan jelik sehingga menimbulkan kemarahan netizen. – Bernama


Penolong Pegawai Seni Bina MBPJ didakwa terima suapan RM377,696

SHAH ALAM, 26 Jamadilakhir 1442H, Isnin – Seorang penolong pegawai Majlis Bandaraya Petaling Jaya (MBPJ) mengaku tidak bersalah di Mahkamah Sesyen di sini hari ini atas dua pertuduhan menerima suapan berjumlah RM377,696, tiga tahun lalu.

Ahmad Hasrul Ahmad Nordin, 43, membuat pengakuan itu selepas pertuduhan terhadapnya dibacakan di hadapan Hakim Rozilah Salleh.

Mengikut pertuduhan pertama, dia didakwa menggunakan kedudukannya sebagai Penolong Pegawai Seni Bina Jabatan Kejuruteraan MBPJ untuk mendapatkan suapan dengan menyedia dan menandatangani Borang Arahan Kerja bagi tuntutan pembayaran berjumlah RM318,762.54 berkaitan Kerja-kerja Penyelenggaraan Tahunan Kuarters MBPJ (Zon A) fasa satu tahun pertama kepada syarikat Foller Trading.

Dia yang mempunyai kepentingan dalam pelaksanaan kerja-kerja tersebut menggunakan Foller Trading, selaku syarikat pelaksana untuk menerima suapan berjumlah RM302,824 melalui syarikat Zie Maju Construction milik adik lelakinya setelah menolak lima peratus bayaran wang sewaan lesen syarikat.

Bagi pertuduhan kedua, Ahmad Hasrul didakwa menggunakan kedudukannya untuk mendapatkan suapan bagi dirinya dengan menyediakan dan menandatangani borang sama bagi tuntutan pembayaran sebanyak RM78,813.60 berkaitan kerja-kerja penyelenggaraan tahunan fasa dua tahun pertama kuarters sama kepada Foller Trading.

Dia yang mempunyai kepentingan dalam pelaksanaan kerja-kerja tersebut menggunakan Foller Trading, selaku syarikat pelaksana untuk menerima suapan RM74,872 melalui syarikat miliknya Hasraf Design Construction setelah menolak lima peratus bayaran wang sewaan lesen syarikat.

Ahmad Hasrul dituduh melakukan kedua-dua perbuatan tersebut di MBPJ pada pada 4 Jun 2018 dan 28 Dis 2018 mengikut Seksyen 23(1) Akta Suruhanjaya Pencegahan Rasuah Malaysia (SPRM) 2009 yang boleh dihukum di bawah Seksyen 24 (1) akta sama.

Jika sabit kesalahan, dia boleh dihukum penjara hingga 20 tahun atau denda tidak kurang lima kali ganda nilai suapan atau RM10,000, mengikut mana lebih tinggi.

Timbalan Pendakwa Raya SPRM Fadhli Ab Wahab menawarkan jaminan RM80,000 dengan seorang penjamin berserta syarat tambahan iaitu menyerahkan pasport kepada mahkamah dan melaporkan diri setiap awal bulan di pejabat SPRM Selangor.

Peguam tertuduh, Ariff Azami Hussein memohon mahkamah mengurangkan jaminan kepada RM20,000 memandangkan Ahmad Hasrul perlu menanggung isteri serta tiga anaknya.

Rozilah menetapkan jaminan RM40,000 dengan seorang penjamin serta membenarkan syarat tambahan dan menetapkan 9 Mac untuk sebutan semula kes. – Bernama


21 juta kes seluruh dunia, 400,000 jangkitan dalam 24 jam

WASHINGTON, 25 Zulhijjah 1441H, Sabtu – Lebih 21 juta kes jangkitan COVID-19 direkodkan di seluruh dunia, dengan separuh daripadanya di Amerika Syarikat (AS) dan Brazil.

Johns Hopkins University melaporkan sebanyak 400,000 kes baharu COVID-19 direkodkan dalam tempoh 24 jam.

AS terus kekal menjadi negara paling teruk terjejas dengan lebih 5.32 juta kes – 25 peratus daripada keseluruhan kes dikesan di negara itu.

Ia diikuti Brazil dengan 3.2 juta kes, manakala India 2.46 juta kes direkodkan setakat pagi ini.

Russia dan Afrika Selatan pula kini sudah melepasi setengah juta jangkitan dengan masing-masing merekodkan 910,778 kes dan 579,140 kes.

Sementara itu, negara seperti Mexico, Peru, Colombia, Iran, Chile, Sepanyol, dan United Kingdom pula kes jangkitan sudah mencecah angka 300,000 positif.

Di Palestin, Menteri Kesihatan memberi amaran berlaku peningkatan kes COVID-19 di seluruh wilayah yang diduduki Israel.

Pihaknya mengesahkan 432 kes COVID-19 dalam tempoh 24 jam, menjadikan jumlah keseluruhan sebanyak 20,525.

Serentak itu, orang ramai digesa melindungi diri daripada COVID-19 dengan mematuhi amalan kebersihan sedia ada, yang terbukti amat berkesan bagi mencegah jangkitan virus itu. – Agensi


Jangan bawa anak kecil ke bazar Ramadan elak jangkitan COVID-19

BAGAN SERAI, 2 Ramadan 1443H, Isnin – Ibu bapa dinasihatkan supaya tidak membawa anak-anak kecil mengunjungi bazar Ramadan bagi mengelakkan mereka terdedah kepada jangkitan COVID-19 walaupun negara telah memasuki Fasa Peralihan ke Endemik.

Timbalan Menteri Kesihatan, Datuk Dr Noor Azmi Ghazali berkata, kawasan sesak yang sempit dengan orang ramai merupakan suasana yang tidak baik kepada kanak-kanak terutamanya mereka yang tidak mempunyai perlindungan vaksinasi.

“Melihat suasana hari pertama bazar Ramadan di Bagan Serai ini, kami dapati ramai pengunjung membawa anak kecil di tempat yang penuh sesak.

“Kalau tempat sempit ini sebaiknya jangan bawa anak-anak, kita tidak mahu menyambut Ramadan dalam keadaan sedih dan sibuk di hospital,” katanya.

Beliau yang juga Ahli Parlimen Bagan Serai berkata demikian ketika ditemui pemberita selepas mengedarkan kurma di Bazar Ramadan Bagan Serai di sini semalam.

Dr Noor Azmi berkata, data terkini menunjukkan vaksinasi kanak-kanak hanya sebanyak 38 peratus manakala remaja 91.7 peratus dan dos penggalak pula 67.3 peratus.

“Ini menunjukkan vaksinasi membabitkan kanak-kanak masih di tahap yang perlahan dan kami berharap ibu bapa mendapatkan vaksinasi untuk anak-anak mereka secepat mungkin,” katanya.

Dalam perkembangan lain, Dr Noor Azmi berkata, keputusan memendekkan tempoh kuarantin dan memanggil petugas kesihatan yang dijangkiti COVID-19 untuk kembali bekerja bagi mengatasi masalah kekurangan kakitangan di hospital dilakukan berdasarkan fakta sains dan nasihat pakar.

Beliau berkata, orang ramai tidak perlu bimbang kerana keputusan itu juga adalah syor Kumpulan Kerja Teknikal (TWG) yang membuat penilaian data saintifik dan bukannya secara semberono.

“Kuarantin dipendekkan kerana pekerja Kementerian Kesihatan (KKM) juga terkena jangkitan COVID-19, antaranya menjadi kontak rapat namun rawatan dan program (tugas) di hospital agak tergendala sekiranya mereka menjalani kuarantin yang lama.

“Oleh itu, penilaian dibuat daripada mereka yang telah divaksinasi sepenuhnya dan menerima dos penggalak serta tiada simptom lagi selain tiada rekod komorbid barulah diberi kuarantin pendek supaya dapat kembali bekerja dan menjalankan tugas.

“Ini amat penting supaya keadaan hospital tidak terganggu dan lumpuh,” katanya.

Baru-baru ini, gabungan pekerja penjagaan kesihatan menggesa KKM untuk mempertimbangkan semula keputusan memendekkan tempoh kuarantin kepada pekerja kesihatan dan sebaliknya memperkenalkan perlindungan tambahan. – Bernama


Sarawak ikrar terus kekal dalam Persekutuan Malaysia

KAPIT, 6 Zulkaedah 1443H, Isnin – Sambutan Ulang Tahun Keputeraan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah peringkat negeri Sarawak yang diadakan di sini hari ini menyaksikan ikrar rakyat negeri ini untuk terus kekal dalam Persekutuan Malaysia.

Premier Sarawak Tan Sri Abang Johari Tun Openg yang menyuarakan ikrar itu berkata Al-Sultan Abdullah yang telah melakukan beberapa lawatan ke negeri ini tahun ini merupakan ketua negara yang amat prihatin terhadap rakyat Sarawak tanpa mengira kaum, agama dan fahaman politik mereka.

“Sebagai sebahagian daripada wilayah yang menubuh negara Malaysia, kita di Sarawak akan terus bersama dalam Malaysia dan membangun seperti termaktub dalam Perlembagaan dan Perjanjian Malaysia 1963,” katanya.

Berucap di majlis sambutan tersebut, beliau berkata Sarawak mempunyai perancangan dan dasar mantap bagi memastikan keamanan, kemakmuran dan kemajuan dapat terus dikecapi.

Menurutnya kerajaan Sarawak telah merancang pelbagai strategi termasuk Strategi Pembangunan Pasca COVID-19 2030 (PCDS 2030) yang akan dilaksanakan bagi memastikan negeri ini terus membangun dan hasil ekonominya terus dapat diagih dengan menyeluruh kepada rakyat.

Abang Johari berkata kerajaan Sarawak menyasarkan pertumbuhan ekonomi sebanyak enam hingga lapan peratus setahun seterusnya untuk meningkatkan pendapatan rakyat negeri ini menjelang tahun 2030.

Beliau berkata sambutan ulang tahun kali ini merupakan acara tonggak pertama secara bersemuka diadakan susulan pandemik COVID-19 dan Sarawak akan menganjurkan lebih banyak lagi acara tonggak secara fizikal termasuk sambutan Hari Sarawak pada 22 Julai dan Hari Kebangsaan pada 31 Ogos.

Terdahulu Premier mewakili seluruh rakyat Sarawak mengucapkan setinggi tahniah dan selamat hari keputeraan kepada Yang di-Pertuan Agong dan berdoa semoga baginda dan Permaisuri Agong serta keluarga baginda sentiasa dilimpahi rahmat dan hidayah serta berada dalam keadaan sihat, sejahtera dan penuh kedaulatan. – Bernama


Amaran! Jika masih rebut kuasa di Perak, ADUN dikira derhaka titah sultan

Oleh Athirah Huda Zalhe

BANGI, 25 Rabiulakhir 1442H, Jumaat –  Pelantikan Menteri Besar baharu daripada kalangan UMNO belum menjamin kestabilan kerajaan negeri Perak yang masih diibaratkan seperti telur di hujung tanduk.

Bahkan, tidak mustahil kemelut politik seumpama ini berulang dan kerajaan negeri kembali bertukar tangan, kata Ahli Jawatankuasa Pusat Ikatan Muslimin Malaysia (ISMA), Ir Muhammad Lukman Al Hakim Mohammad.

Justeru, titah Sultan Perak, Sultan Nazrin Shah Muizzuddin Shah yang secara terang meluahkan kekecewaan terhadap kerakusan ahli politik berebut kuasa di negeri berkenaan adalah tepat pada masa, katanya.

“Amaran lebih keras perlu diberikan kepada setiap ADUN (Ahli Dewan Undangan Negeri) dan sebarang tindakan tidak bertanggungjawab selepas ini hendaklah dikira sebagai menderhaka kepada titah sultan,” katanya kepada Ismaweb.net, hari ini.

Beliau berkata demikian mengulas titah Sultan Nazrin yang menyifatkan pelantikan kali ketiga jawatan Menteri Besar sejak Pilihan Raya Umum Ke-14 (PRU14) bukan perkara dibanggakan kerana tercatat dalam sejarah sebagai cerminan kegagalan.

Baginda bertitah, situasi itu sekali gus mencatatkan sejarah baharu yang tidak pernah berlaku dalam sesuatu penggal DUN sebelum ini.

Terdahulu, Ahli Dewan Undangan Negeri (ADUN) Kota Tampan, Datuk Saarani Mohamad mengangkat sumpah jawatan sebagai Menteri Besar ke-14 di hadapan Sultan Nazrin.

Pelantikan Saarani adalah susulan peletakan jawatan Datuk Seri Ahmad Faizal Azumu yang juga ADUN Chenderiang pada 5 Disember lalu, selepas beliau gagal mendapat sokongan menerusi usul ‘keyakinan majoriti ahli dewan terhadap Menteri Besar’ sehari sebelum itu.

Kesal dengan kemelut politik di negeri itu, Muhammad Lukman berkata, ADUN yang sepatutnya berkhidmat untuk rakyat, sebaliknya mengetepikan mandat demi kepentingan parti dan individu masing-masing.

Lebih malang lagi, katanya, situasi genting itu berlaku tatkala negara dan dunia sedang bergelut dengan gelombang ketiga COVID-19 serta kemelesetan ekonomi yang mendesak.

“Jika ahli-ahli politik ini sibuk berebut kuasa dan saling jatuh menjatuhkan antara satu sama lain, bila masa yang akan diperuntukkan untuk fokus program kebajikan dan pembangunan negeri.

“Isu kemiskinan tegar, pembangunan kawasan luar bandar, pendapatan kerajaan negeri yang semakin merosot serta pembangunan infrastruktur di Perak siapa yang nak urus?

“Itu belum dikira isu tanah dan pelbagai salah laku yang berlaku dalam perkhidmatan awam,” katanya.


Kajian tunjukkan 22.2 peratus pesakit diabetes dijangkiti COVID-19 kritikal

BANGI, 24 Rabiulakhir 1442H, Khamis – Banyak laporan menunjukkan wabak COVID-19 dan diabetes berkait rapat antara satu sama lain, meskipun tiada bukti kukuh menunjukkan sama ada pesakit diabetes lebih rentan terhadap pandemik itu atau lebih terdedah kepada keadaan hiperglisemia.

Dr Sharifah Sakinah Syed Alwi berkata, pesakit diabetes juga pernah dikategorikan dalam golongan berisiko tinggi ketika perebakan wabak pandemik Sindrom Pernafasan Akut Teruk (SARS), Sindrom Respiratori Asia Barat (MERS) dan influenza H1N1.

Berdasarkan beberapa hasil kajian penyelidikan luar negara, peratusan pesakit diabetes dijangkiti COVID-19 adalah antara 10.1 peratus hingga 20 peratus, manakala 22.2 peratus pesakit diabetes dijangkiti COVID-19 adalah kritikal, jelas Dr Sahrifah yang juga Pensyarah Kanan Jabatan Sains Bioperubatan Fakulti Perubatan dan Sains Kesihatan, Universiti Putra Malaysia (UPM).

“Ini secara tidak langsung menunjukkan jangkitan virus ini boleh membawa kepada komplikasi lebih serius terhadap pesakit diabetes.

“Walaupun tiada bukti saintifik konklusif bagaimana jangkitan virus berlaku dalam kalangan pesakit diabetes, Enzim Penukaran Angiotensin 2 (ACE 2) dikenal pasti bertanggungjawab menyebabkan kerentanan terhadap jangkitan COVID-19 dalam pesakit sedia lemah ini,” katanya menulis di Berita Harian hari ini.

Mengulas lanjut, Dr Sharifah Sakinah berkata, melalui kajian virus SARS berkaitan diabetes dijalankan, resesptor ACE 2 dikenal pasti sebagai reseptor pengikat virus.

Beliau berkata, ekspresi ACE 2 meningkatkan pengikatan selular virus SARS pada sel perumah dan menyebabkan kerentanan tinggi terhadap inflamasi dalam pesakit diabetes.

Tambahnya, kawalan glisemik (hipoglisemia atau hiperglisemia) yang lemah dalam pesakit turut mengakibatkan kemerosotan beberapa aspek respon imun termasuk perubahan dalam respon imun sel T serta pengaktifan makrofaj.

Akibatnya, respon imun badan menjadi lemah dan risiko jangkitan sekunder seperti virus dan bakteria meningkat, katanya.

Katanya, kehadiran komplikasi khas penyakit diabetes seperti kegagalan fungsi jantung dan buah pinggang meningkatkan lagi risiko jangkitan COVID-19.

“Tiada rawatan spesifik dan efektif bagi membantu golongan diabetes dijangkiti virus ini. Adalah penting pesakit diabetes mempraktikkan pengurusan rawatan diabetes yang baik.

“Ini termasuk mengamalkan gaya pemakanan sihat, menjalankan aktiviti fizikal serta pengambilan ubat-ubatan mengikut preskripsi doktor perubatan,”

“Ketua Pengarah Kesihatan, Tan Sri Dr Noor Hisham Abdullah menyarankan pesakit diabetes menjalankan pemantauan kendiri di rumah bagi memantau aras glukosa dalam darah,” katanya.


Jerman eksport senjata ke Israel, 10 kali ganda berbanding tahun lepas

BERLIN, 25 Rabiulakhir 1445H, Khamis – Jerman dilaporkan telah meningkatkan eksport senjata ke Israel.

Menurut Kementerian Ekonomi Jerman, kerajaan membenarkan eksport hampir 303 juta Euro (AS$323 juta) ke Israel sehingga 2 November – hampir 10 kali ganda untuk keseluruhan 2022 (32 juta Euro).

Kelulusan termasuk komponen untuk peralatan pertahanan udara dan komunikasi.

Sejak serangan ke atas Israel oleh Gerakan Perjuangan Islam Palestin (Hamas) pada 7 Oktober, sebanyak 185 permohonan permit daripada Israel sudah diproses oleh Jerman kerana pegawai di Berlin berulang kali mengatakan keselamatan Israel adalah ‘alasan negara’ Jerman.

Ketika mesyuarat NATO di Brussels bulan lepas, Menteri Pertahanan Jerman, Boris Pistorius mengesahkan bahawa Israel juga meminta senjata api untuk tentera lautnya.

“Kami akan berbincang dengan Israel bagaimana sebenarnya ia akan berlaku sekarang,” Pistorius dipetik sebagai berkata.

Lebih banyak sokongan material dan ketenteraan mungkin dalam perancangan, dan pegawai Jerman berkata, mereka akan memenuhi permintaan Israel apabila ia dibuat.

Selain itu, Menteri Luar Jerman, Annalena Baerbock membincangkan kemungkinan penyelesaian damai bagi Semenanjung Gaza pada mesyuarat menteri luar G7 di Tokyo.

“Kami memerlukan penyelesaian yang bijak mengenai bagaimana dan oleh siapa Gaza boleh ditadbir pada masa hadapan. Dan kami memerlukan langkah praktikal ke arah penyelesaian dua negara, walaupun ia mungkin perjalanan jauh,” kata Baerbock pada akhir mesyuarat.

Gaza tidak boleh menimbulkan ancaman keganasan kepada Israel pada masa hadapan, rakyat Palestin tidak boleh dihalau keluar dari Gaza dan tidak boleh ada pendudukan atau pengurangan saiz Semenanjung Gaza, katanya.

Baerbock juga berkata, tidak sepatutnya ada penyelesaian politik yang dipaksakan ke atas rakyat Palestin.- Agensi


1,055 sekolah dikenal pasti jadi PPV PICKids

KUALA LUMPUR, 9 Rejab 1443H, Jumaat – Sebanyak 1,055 buah sekolah telah dikenal pasti untuk dijadikan sebagai Pusat Pemberian Vaksin (PPV) bagi Program Imunisasi COVID-19 Kebangsaan Kanak-Kanak (PICKids) yang akan beroperasi selewat-lewatnya Isnin ini (14 Februari).

Timbalan Menteri Kesihatan I Datuk Dr Noor Azmi Ghazali berkata bagaimana pun jumlah PPV sekolah dijangka bertambah dari semasa ke semasa.

“Kesemua sekolah ini akan menjadi pusat pemberian vaksin kepada murid di sekolah tersebut dan murid daripada sekolah-sekolah berdekatan,” katanya dalam satu kenyataan hari ini.

Dr Noor Azmi yang juga Pengerusi Jawatankuasa Bertindak Imunisasi Covid-19 Kanak-kanak (CITF-C) berkata bagi pemberian vaksin di sekolah, senarai nama kanak-kanak yang layak akan disediakan pihak sekolah dan akan dilaksanakan pasukan kesihatan sekolah atau pengamal perubatan swasta.

Dalam pada itu, beliau mengingatkan ibu bapa atau penjaga untuk mendaftar tanggungan mereka menerusi akaun MySejahtera bagi mendapatkan janji temu vaksin dan sijil digital vaksinasi manakala mereka yang tidak mempunyai kemudahan itu, tarikh dan lokasi janji temu akan dimaklumkan pihak pengurusan sekolah.

Beliau berkata Kementerian Pendidikan (KPM) juga telah bersetuju membantu mengatur janji temu secara berkelompok untuk vaksinasi di sekolah atau di pusat vaksinasi yang telah dikenal pasti Pejabat Kesihatan Daerah dan Pejabat Pendidikan Daerah bagi melancarkan pelaksanaan vaksinasi COVID-19.

Sebagai langkah mengelakkan kesesakan di PPV, Dr Noor Azmi berkata hanya salah seorang sama ada ibu atau bapa atau penjaga yang dibenarkan menemani kanak-kanak untuk tujuan vaksinasi selain ibu bapa dinasihatkan untuk memastikan anak yang akan divaksin mendapat rehat secukupnya serta mengambil sarapan dan meminum air secukupnya sebelum hadir ke PPV.

“Ibu bapa perlu mengawasi kanak-kanak supaya tidak melakukan aktiviti lasak bagi tempoh tujuh hari selepas menerima vaksin,” katanya.

PICKids telah dimulakan pada 3 Feb lepas dengan menyasarkan seramai 3.6 juta golongan kanak-kanak berusia lima hingga bawah 11 tahun. bagi melindungi kanak-kanak daripada jangkitan teruk COVID-19.

Selain itu, ia juga bertujuan untuk memastikan risiko jangkitan di sekolah dapat dikurangkan sekali gus mencegah kluster dalam kalangan warga sekolah.

Setakat semalam, sebanyak 79,393 atau 2.2 peratus populasi kanak-kanak berusia antara lima hingga 11 tahun di negara ini telah menerima dos pertama vaksin COVID-19. – Bernama


Tiada kerjasama perkara babit dosa, rasuah, salah laku: Presiden PAS

ALOR SETAR, 6 Safar 1444H, Sabtu – PAS tegas tidak mengadakan sebarang kerjasama dalam perkara dosa seperti meneruskan permusuhan dan menyembunyikan dosa tanpa insaf dan taubat, kata Presidennya Tan Sri Abdul Hadi Awang.

Beliau berkata PAS juga tidak memejamkan mata terhadap kemungkaran seperti rasuah, politik wang, politik mahu jawatan, salah laku dan salah urus.

“Kerana meraikan kemungkaran semata-mata menjaga hati dan kepentingan yang salah sehingga meninggalkan prinsip, adalah konsep ta‘awun (kerjasama) yang salah dan berdosa.

Justeru, PAS menolak sesiapa sahaja yang mengambil pendekatan yang terpesong daripada konsep ta‘awun yang berlandaskan petunjuk al-Quran,” katanya ketika menyampaikan ucapan dasar dan merasmikan Muktamar PAS ke-68 di sini hari ini.

Turut hadir Setiausaha Agung PAS Datuk Seri Takiyuddin Hasan dan Pengerusi Perikatan Nasional yang juga Presiden Bersatu Tan Sri Muhyiddin Yassin serta 1,300 perwakilan dan saf kepimpinan PAS daripada 197 kawasan.

Sementara itu, Abdul Hadi mengingatkan parti politik memberi tumpuan usaha membangunkan semula negara.

Beliau berkata kebijaksanaan kerajaan Persekutuan mengadakan persefahaman politik bersama parti-parti pembangkang demi mewujudkan kestabilan politik adalah satu langkah yang matang.

Ahli Parlimen Marang itu berkata PAS telah lebih dahulu memperkenalkan pendekatan politik yang dikenali sebagai Budaya Politik Matang dan Sejahtera (BPMS) sejak tahun 2015 lagi.

Katanya meskipun PAS berada di blok pembangkang (ketika itu), PAS mengambil pendirian untuk bekerjasama dengan kerajaan yang ditunjangi Barisan Nasional, demi kemaslahatan negara dan rakyat yang lebih besar.

“Ketika PAS memperkenalkan BPMS, terdapat parti-parti pembangkang yang menyindir sinis pendirian PAS dengan pelbagai tohmahan.

“Hari ini, kita boleh menyaksikan sendiri pendekatan BPMS ini sememangnya wajar dibudayakan dalam kalangan parti-parti politik sama ada di pihak kerajaan atau di pihak pembangkang,” katanya. – Bernama


DUN Terengganu dijangka bubar selepas 26 Jun

BANGI, 3 Zulhijjah 1444H, Khamis – Persoalan mengenai pembubaran Dewan Undangan Negeri (DUN) di Terengganu dijangka terjawab selepas 26 Jun ini.

Pengarah Pilihan Raya Raya PAS Terengganu, Ariffin Deraman berkata, proses pembubaran DUN akan diumumkan oleh Menteri Besar, Datuk Dr Ahmad Samsuri Mokhtar antara 27 atau 28 Jun.

Katanya, ia berikutan tempoh itu adalah paling sesuai sebelum DUN terbubar secara automatik pada 30 Jun.

“Saya yakin pembubaran DUN akan diumumkan selepas program di Istana Syarqiyyah sempena Hari Keputeraan Baginda Sultan Terengganu pada 26 Jun ini.

“Menteri Besar akan ambil masa selepas program 26 hari bulan itu, iaitu selepas majlis jamuan bersama warga istimewa dan fakir miskin di mana ia merupakan program terakhir di istana bersama rakyat,” katanya seperti dipetik akhbar tempatan, hari ini.

Mengulas lanjut, beliau berkata, buat masa ini, seluruh jentera kini bersiap siaga dalam menghadapi pilihan raya yang akan berlangsung tidak lama lagi.

“Kita tiada masalah kerana dalam Pilihan Raya Umum ke-15 (PRU15) pada November tahun lalu kita istilahkan sebagai ‘simulasi pilihan raya’.

“Maksudnya ia sebagai ‘training ground’, jadi kami masih panas-panas lagi. Bendera-bendera kita pun masih ada dan sudah ada beberapa tempat yang telah menaikkan bendera,” katanya.

Sehingga kini, hanya Terengganu masih belum memutuskan tarikh sebenar pembubaran DUN di negeri berkenaan.

Hari ini, DUN Kelantan menjadi negeri pertama daripada enam negeri yang membuat pembubaran DUN diikuti Selangor esok, 23 Jun, Pulau Pinang (28 Jun), Kedah (28 Jun) dan Negeri Sembilan (30 Jun).


Balas ‘jasa’ anak muda, kerajaan digesa pergiat peluang kerjaya

BANGI, 19 Jamadilawal 1444H, Rabu – Kerajaan digesa menyelesaikan isu peluang pekerjaan bagi membantu ekonomi golongan muda yang menjadi antara penyumbang besar ketika Pilihan Raya Umum Ke-15 (PRU15).

Jawatankuasa Pusat Pemuda BERJASA, Meor M Azim berkata, gelombang pengundi muda pada pilihan raya lalu adalah bukti pengharapan yang tinggi mereka untuk keluar daripada tekanan ekonomi sekarang.

Justeru, kini tiba masa untuk kerajaan pula  membantu golongan ini dengan mempergiatkan lebih banyak program kerjaya supaya mereka boleh menjana pendapatan lebih kukuh dan stabil, katanya.

“Trend anak-anak muda sekarang ramai yang menceburkan diri di dalam industri gig ekonomi sebagai penghantar makanan.

“Walaupun kerja ini menjanjikan pulangan yang lumayan namun ia bergantung kepada jam perkhidmatan yang mereka perlu bekerja.

“Jika lebih masa di atas jalan raya maka mungkin tinggi pendapatan yang boleh diperoleh oleh mereka,” katanya dalam kenyataan, hari ini.

Meor berkata, keadaan itu menyebabkan mereka mudah terdedah dengan kemalangan jalan raya yang boleh mendatangkan maut, sedangkan industri itu tidak termasuk di bawah definisi pekerja seperti dinyatakan di bawah Akta 265, Ordinan Buruh (Sabah Bab 67) dan Ordinan Buruh (Sarawak Bab 76).

“Saya yakin bahawa anak muda menginginkan perubahan yang besar untuk nasib mereka di dalam ekonomi.

“Gig ekonomi dilihat tidak menjanjikan trend kenaikan yang berterusan kerana lama-kelamaan ia akan menurun juga nanti,” katanya.

Justeru, beliau mencadangkan supaya program kerjaya seperti HRDF Corp yang diselia Kementerian Sumber Manusia dipergiatkan, dengan menaik taraf modul latihan kerjaya di dalam program itu.

“Kerajaan boleh lakukan kerjasama dengan pemain industri untuk mengadakan hari kerjaya menerusi aktiviti temuduga secara ‘walk-in’, semakan resume dan promosi iklan kerja kosong,” katanya.


COVID-19: SK Taman Desa Skudai ditutup 8 hari

JOHOR BAHRU, 28 Safar 1442H, Jumaat – Sekolah Kebangsaan (SK) Taman Desa Skudai, di sini, ditutup selama lapan hari mulai hari ini, ekoran seorang muridnya disahkan positif COVID-19.

Tinjauan pemberita di sekolah itu hari ini mendapati ada satu notis arahan daripada Jabatan Pendidikan Negeri Johor yang dilekat pada pintu pagar utama sekolah memaklumkan penutupan sekolah berkenaan dari 16 hingga 23 Okt.

Notis berkenaan turut memaklumkan murid akan dibenarkan ke sekolah pada 25 Okt.

Difahamkan, seorang murid lelaki tahun tiga disahkan positif COVID-19 dan susulan itu sekolah ditutup bagi membolehkan proses sanitasi serta ujian calitan terhadap kontak rapat dilakukan.

Berdasarkan pemerhatian dari luar pagar sekolah sejak 8 pagi tadi, ujian calitan itu yang dijalankan di perkarangan sekolah bermula pada 9.45 pagi.

Kira-kira 70 kontak rapat yang terdiri daripada murid sekolah itu serta murid daripada sebuah lagi sekolah, iaitu Sekolah Agama Tafrijiyyah Taman Universiti, Skudai yang turut dihadiri murid lelaki itu, menjalani ujian saringan berkenaan.

Murid yang selesai menjalani ujian calitan ditemani penjaga masing-masing dilihat dipakaikan gelang berwarna merah jambu sebelum beredar meninggalkan sekolah selain diminta melakukan kuarantin kendiri selama 14 hari bermula hari ini.

Sementara itu, Pengerusi Jawatankuasa Pendidikan, Penerangan, Warisan dan Budaya Negeri Johor Mazlan Bujang dan Pengarah Pendidikan Johor Shaharuddin Saari yang dihubungi bagi mendapatkan pengesahan memaklumkan pihaknya tidak boleh memberi sebarang kenyataan mengenai perkara itu.

Jabatan Bomba dan Penyelamat Malaysia (JBPM) Johor dijadual melakukan proses sanitasi di sekitar sekolah pada petang ini.

Sejak petang semalam, tular satu pesanan ringkas melalui aplikasi WhatsApp yang mengandungi makluman berkaitan seorang murid lelaki tahun tiga SK Taman Desa Skudai disahkan positif COVID-19.

Menurut makluman itu, murid berkenaan dipercayai dijangkiti COVID-19 selepas saudaranya dari Selangor mengunjungi kediaman murid tersebut di Skudai, pada 5 Okt lepas dan keluarga murid itu dihubungi Kementerian Kesihatan setelah seorang daripada saudara mereka disahkan positif.

Mereka diarahkan menjalani kuarantin kendiri bermula 8 Okt lepas hingga 19 Okt ini, sebelum murid itu disahkan positif COVID-19 tengah hari semalam. – Bernama


RON97 naik 1 sen

BANGI, 1 Safar 1443H, Rabu – Harga runcit petrol RON97 naik 1 sen daripada RM2.72 kepada RM2.73 seliter mulai tengah malam ini.

Bagaimanapun, kerajaan masih mengekalkan harga runcit petrol RON95 dan diesel masing-masing pada paras RM2.05 seliter serta RM2.15 seliter.

Menurut Kementerian Kewangan, harga runcit produk petroleum itu berkuat kuasa bagi tempoh 9 September sehingga 15 September 2021.

Penetapan itu dibuat berdasarkan harga runcit produk petroleum mingguan menggunakan formula Automatic Pricing Mechanism (APM), katanya.

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah meningkat melebihi paras siling yang telah ditetapkan.

“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya.


UAE benarkan beri vaksin Sinopharm pada kanak-kanak 3 hingga 17 tahun

ABU DHABI, 24 Zulhijjah 1442H, Selasa – Vaksin Sinopharm COVID-19 kini boleh diberikan kepada kanak-kanak berumur tiga hingga 17 tahun di Emiriah Arab Bersatu (UAE), kata Pihak Berkuasa Pengurusan Krisis Kecemasan dan Bencana Negara (NCEMA), semalam.

Keputusan itu dibuat setelah ujian klinikal dan penilaian meluas berdasarkan kebenaran penggunaan kecemasan serta penilaian tempatan yang sesuai dengan peraturan dipersetujui, kata NCEMA dalam laman Twitternya.

Pada bulan Jun, UAE melancarkan percubaan klinikal yang memberikan vaksin Sinopharm China kepada kanak-kanak berumur tiga hingga 17 tahun.

Pada masa itu, pejabat Media Abu Dhabi telah mengumumkan bahawa percubaan akan memantau tindak balas imunisasi 900 kanak-kanak sebagai persediaan untuk memvaksinasi kelompok itu dalam masa terdekat.

Beberapa anggota keluarga pemerintah Abu Dhabi turut serta dalam percubaan itu.

UAE pada bulan Mei meluluskan vaksin Pfizer-BioNTech untuk penggunaan kecemasan kepada kanak-kanak berumur antara 12-15 tahun.

Dubai, anggota kedua terbesar persekutuan UAE, mula menginokulasi kumpulan umur itu pada bulan Jun.

Pada hari Ahad, UAE mengumumkan bahawa 78.9 peratus penduduk telah menerima sekurang-kurangnya satu dos vaksin COVID-19, menjadikannya pemberian tertinggi di seluruh dunia, Kementerian Kesihatan mengumumkan. – Agensi


‘Paling kurang 4 minggu PKP untuk turunkan kes harian’

BANGI, 1 Jamadilakhir 1442H, Khamis – Ikatan Pengamal Perubatan Dan Kesihatan Muslim Malaysia (I-Medik) yakin kes harian COVID-19 dapat dikurangkan susulan pelaksanaan semula Perintah Kawalan Pergerakan (PKP).

Bagaimanapun dalam hal ini, pengurangan kes bergantung kepada pematuhan rakyat, kawalan pematuhan prosedur operasi standard (SOP) dalam sektor ekonomi yang berisiko serta kewujudan mutasi virus yang berisiko tinggi seperti dari United Kingdom (UK), kata Naib Presiden I-Medik, Dr Rozanizam Zakaria.

“Saya optimis bahawa kes dapat dikurangkan dalam tempoh empat minggu.

“Ini berdasarkan PKP bersasar bagi negeri berisiko tinggi dan pendekatan baharu Kementerian Kesihatan Malaysia (KKM) yang menjalankan saringan bersasar hanya melibatkan pesakit bergejala.

“Bahkan pengalaman PKP 1.0 dan pengalaman banyak negara dengan kaedah lockdown serta kawalan ketat rentas negeri yang mengurangkan risiko penularan lokal,” katanya ketika dihubungi Ismaweb.net hari ini.

Sekiranya kes tidak terkawal juga, Dr Rozanizam menggesa pendekatan langkah-langkah pencegahan disemak semula.

“Kemungkinan PKP seluruh negara,” katanya.

Sebelum ini, Ketua Pengarah Kesihatan, Tan Sri Dr Noor Hisham Abdullah berkata, negara memerlukan sekurang-kurangnya empat minggu untuk mengurangkan kes harian sehingga 1,000 sehari.

Pihaknya berharap agar kes boleh dikurangkan lagi sehingga 500 dalam tempoh berkenaan bagi memberi peluang kepada semua kemudahan kesihatan berupaya menampung dan merawat pesakit COVID-19 di negara ini.

Katanya, dalam tempoh dua minggu ini, KKM akan melihat data jangkitan COVID-19 untuk mengetahui sama tempoh PKP yang bermula Rabu lepas, dapat mengurangkan kes jangkitan baharu.

Malaysia sekali lagi mencatatkan kes baharu tertinggi hari ini, iaitu 3,337 kes menjadikan jumlah kumulatif COVID-19 147,855 kes.

Lebih 70 peratus atau 2,519 kes daripada jangkitan itu berlaku di enam negeri yang dikenakan PKP.

Daripada jumlah kes baharu itu, terdapat tujuh kes import atau jangkitan dari luar negara.


Pejabat perhubungan Israel dibuka di Maghribi

RABAT, 14 Jamadilakhir 1442H, Rabu – Pejabat perhubungan Israel di Rabat dibuka, semalam dan bekas Duta Besar Israel ke Mesir, David Govrin ditugaskan untuk menjalankan misi itu, lapor The Jerusalem Post.

Fasiliti berkenaan telah beroperasi pada tahun 1990-an tetapi ditutup di tengah-tengah Intifada Palestin Kedua (pemberontakan).

Sekumpulan peguam Maghribi mengecam perjanjian negara itu menormalkan hubungan dengan rejim Israel.

Sebelum ini, Konsulat Israel di Dubai juga dibuka, selain Sudan dan Israel sepakat untuk membuka kedutaan dalam lawatan Menteri Perisikan Israel, Eli Cohen ke ibu negara Khartoum.

Banyak pemerintah Arab sebelum ini berpegang pada perjuangan Palestin dan menahan diri daripada menjalin hubungan dengan rejim Israel.

Namun, sejak beberapa tahun kebelakangan ini, laporan mulai muncul dari beberapa pemerintah Arab, termasuk Arab Saudi dan Emiriah Arab Bersatu (UAE), yang melakukan hubungan rahsia dengan Israel, sambil memberikan alasan pembebasan Palestin dari penjajahan Israel.

Pegawai Israel kemudian mula melakukan lawatan ke beberapa negara di rantau ini, termasuk UAE dan Oman.

September lalu, pemerintahan bekas Presiden Amerika Syarikat (AS), Donald Trump mendorong sejumlah negara Arab untuk menormalkan hubungan dengan Tel Aviv.

UAE menandatangani perjanjian normalisasi pertama dengan Israel pada 15 September tahun lalu, sebelum disusuli oleh Bahrain, Sudan dan Maghribi.

Rakyat Palestin mengutuk perjanjian normalisasi dengan menyebutnya sebagai pengkhianatan terhadap tujuan perjuangan mereka. – Agensi


‘Menteri’ sekat Ridhuan Tee jadi panelis Forum Perdana TV1?

BANGI, 19 Jamadilawal 1444H, Rabu – Siaran langsung bual bicara agama, Forum Perdana Hal Ehwal Islam bertajuk ‘Seluas Angkasa’ malam esok di Radio Televisyen Malaysia (RTM) tidak diteruskan dengan panelis asal, Prof Dr Mohd Ridhuan Tee Abdullah.

Difahamkan, pembatalan pendakwah bebas itu sebagai panelis jemputan atas arahan pihak tertentu.

Ridhuan Tee ketika dihubungi Ismaweb.net hari ini, mengesahkan perkara itu dan memberitahu, tiada alasan diberikan pihak RTM.

Namun katanya, ia dibuat atas arahan ‘menteri’.

Dakwaan pembatalan sudah tular dalam kalangan pengguna media sosial dan juga bekas Ahli Parlimen Ketereh, Tan Sri Annuar Musa.

“Benarkah? Jika benar ianya amat mendukacitakan. Usahlah ganggu Forum Perdana Hal Ehwal Islam.

“Ia dah lama wujud. Ia amat digemari rakyat sejak dulu, sangat bermanfaat kepada muslimin, muslimat dan rakyat keseluruhannya,” katanya di Facebook.

Beliau turut berkongsi tangkap layar poster program daripada laman ‘Gabungan anak melayu sokong perikatan nasional’.

Perkongsian Annuar Musa mendapat lebih 600 komen daripada netizen yang menyelar langkah kerajaan membatalkan program itu kerana menganggap ia tidak sepatutnya dijadikan medan berpolitik.

“Usahlah disekat program bermanfaat sebegini, ia medan bagi semua beroleh ilmu. Rasanya tidak pernah panel forum memperkatakan isu-isu memudaratkan,” tulis Ismadi Bin Johari.

“RTM milik kerajaan, Prof Ridhuan Tee tokoh yang bukan dalam kalangan pro kerajaan.

“Biasanya RTM akan elak penampilan personaliti begini, dari dulu lagi ianya lebih kurang sama je walau kerajaan mana kuasai RTM,” kata Abdul Malik Latiff.

“Mohon pihak kerajaan tidak mengaitkan atau melibatkan unsur-unsur politik di dalam program TV. Program Forum Perdana Hal Ehwal Islam mesti diteruskan,” kata Zaifar Irfan.


PN semakin dapat sokongan termasuk pengikut UMNO

BANGI, 26 Zulhijjah 1444H, Sabtu – Perikatan Nasional (PN) semakin mendapat sokongan dan perkara itu dibuktikan apabila ramai berhijrah dan memilih parti itu termasuk daripada pemimpin UMNO.

Setiausaha Agung PN, Datuk Seri Hamzah Zainuddin berkata, ramai pengikut parti itu mula sedar dan mengambil langkah untuk bersama-sama dengan PN khususnya menyertai Parti Pribumi Bersatu Malaysia (Bersatu).

“Hari ini pertama kali kita mengumumkan tentang kemasukan mereka untuk bersama-sama dengan kita.

“Kita sedang mencari tempat dan masa yang sesuai untuk membuat pengumuman secara rasmi dan kita akan adakan satu majlis khas berkenaan perkara itu,” katanya.

Pada majlis tersebut, Hamzah turut menerima penyertaan daripada beberapa bekas pemimpin UMNO termasuk Bahagian Larut menyerahkan borang keahlian menyertai Bersatu.

Malah, PN telah menubuhkan jawatankuasa khas untuk masyarakat India selepas menerima penyertaan daripada kaum lain bagi mengenalpasti permasalahan yang dihadapi komuniti berkenaan.

Katanya, selain daripada UMNO, ramai bekas pemimpin muda MIC termasuk P. Punithan yang meletak jawatan Ketua Pemuda MIC Selangor pada Jun lalu telah menyertai Bersatu.

“Jawatankuasa itu akan turun ke bawah berjumpa dengan masyarakat India dan memaklumkan secara spesifik supaya masyarakat India tahu mereka tidak dipinggirkan oleh mana-mana pihak,” katanya.


PRK: Polis terima 28 laporan

JOHOR BHARU, 19 Safar 1445, Selasa – Kira-kira 28 laporan dibuat setakat ini, termasuk empat kes membabitkan isu 3R (agama, raja dan kaum) sejak hari pertama berkempen di Pilihan Raya Kecil (PRK) Pulai dan Simpang Jeram, kata Ketua Polis Johor, Datuk Kamarul Zaman Mamat.

Beliau berkata, kebanyakan kes terbabit adalah perbuatan merosakkan bahan kempen seperti bendera parti, kain rentang dan poster.

“Polis juga menerima empat kes melibatkan 3R, dengan dua daripada laporan itu disiasat oleh Johor dan dua oleh Bukit Aman,” katanya.

Empat kes itu membabitkan Presiden PAS ,Tan Sri Abdul Hadi Awang kerana mempersoalkan kebenaran Lembaga Pengampunan dan Pengerusi Perikatan Nasional (PN), Tan Sri Muhyiddin Yassin kerana mengeluarkan ‘fatwa’ mengatakan haram (dilarang) mengundi calon Pakatan Harapan (PH di Pulai, Suhaizan Kayat.

Mengenai proses pengundian awal, Kamarul Zaman berkata, operasi berjalan lancar di dua pusat pengundian awal di Ibu Pejabat Polis Marin II Wilayah II dan Balai Polis Kempas.

Seramai 927 anggota polis layak mengundi sebagai pengundi awal bagi pilihan raya kecil Parlimen Pulai.

Pulai adalah satu daripada dua pilihan raya kecil yang diadakan di Johor berikutan kematian Datuk Seri Salahuddin Ayub, yang juga Menteri Perdagangan Dalam Negeri dan Kos Sara Hidup, pada 23 Julai.

SPR menetapkan pengundian bagi PRK Parlimen Pulai dan DUN Simpang Jeram pada Sabtu (9 September), selepas tempoh berkempen, yang bermula pada 26 Ogos, berakhir pada 11.59 malam pada 8 September.